Wabup Sanjaya: Wenten Sane Ical ring Tabanan - Beritabali.com\nWabup Sanjaya: Wenten Sane Ical ring Tabanan\nSelasa, 18 September 2018 | 23:55 WITA\nBeritabali.com,Tabanan. “Wenten sane ical ring Tabanan,” asapunika sane kabaos Wakil Bupati Tabanan Dr. I Komang Gede Sanjaya, SE.,MM., wau-wau niki. Sane ngemawinan dane raris merasa sungsut, santukan sane kabaos wenten sane ical ring Tabanan punika dedasar manumadi, minakadi pikayun, tutur lan parilaksana.\nIndik punka Wabup Dr. Sanjaya raris nyaritayang “pengalaman” dane daweg dumun ngemargiang tugas ring Kota Toyama, Jepang. Saking “pengalaman” punika, dane raris ngemanah dahat becik kaanggen mapikaun taler mulat sarira olih krama Tabanan miwah taler krama Bali maka sami.\nWabup Dr. Sanjaya mapitutur, daweg sampun pupt ngemargiang tugas ring Kota Toyama Jepang punika, dane lan rombongan raris malila cita ring sinalih tunggil desa derika sedurung mewali budal ke Bali. Ring tengah margi, dane lan rombongan paling utawi nenten uning margi sane pacang kaduluh. Duk punika, dane raris metaken ring sinalih tunggil krama derika sane nedeng megarapan anut swadharmane.\n“Titiang dahat tengkejut, krama Jepang sane nedeng megarapan sane takening titiang punika makenyem sekadi nyanggra semetonne lan gelis nyawis sane takening titiang. Nenten wantah asapunika, dane raris ngenahang pekaryanne lan nganter titiang miwah rombongan nyujur genah sane tujon titiang,” bawosne.\nKawentenang indik punika lantur nyane, ngardi dane merasa sesek ring ulun manah. Santukan kawentenang punika kapangguh ring Jepang, ring panegara sane kaucap lan kaloktah sampun dahat moderen lan “perkembangan teknologine” dahat doh ninggal Indonesia.\nIndik punika sane wau kaucap nenten wantah ngardi dane merasa sesek ring ulun manah. Dane ngangken merase sungsut, santukan rikalaning nyakasi kawentenang ring Tabanan utawi Bali amangkinan, kaucap sampun memargi “pergeseran” tata titi rikalaning makrama. Ddane negesang, indik punika raris dane purun nguningan, inggih punika wenten sane sampun ical ring makehang krama Tabanan taler ring Bali sane dumun kaloktah pinaka krama sane ngewarisin budaya lan adat istiadat sane adiluhung, sikut uger-uger luwih lan kasengguh pinaka krama sane “spiritualis”.\nWabup Sanjaya malih ngawewehin, wenten sane sampun ical ring Tabanan sane raris kepangguh dane ring Jepang inucap ngelingin dane antuk pidabdab luwih ngelangenin krama Bali utawi Tabanan sane kantun memargi kantos warsa 1980an. Duk Galah punika, kram Bali taler Tabanan kaloktah pinaka krama sane mabudi luwih.\n“Krama dura negara ngantenang krama Tabanan miwah Bali pinaka krama sane “lugu”, jujur, polos, lan nyungkemin pasemetonan majeng sapa sira je. Tios saking punika, “spirit” pakedek pakenyem, paras paros, menyama braya, gotong royong lan tiosang sekadi sampun dados rah panumadian sameton Baline. Mangkin kawentenang punika panggih titiang ngangsan samur lan rered,” dane mangelingin.\nWabup. Dr. Sanjaya sane taler kasengguh “Doktor Pesraman” puniki raris ngelanturang, pastika sampun amangkinan ring Tabanan utawi taler ring sajebag Bali wenten “prilaku” sane ngangsan rered sane kamunggahang olih kramane. Minakadi rauh saking kawentenang “konflk” keluarga, iri ring pisaga, magerengan banjar lawan banjar, ormmmas lawan ormas macihna sampun ngareredang lan nyemerang Nusa Dwatane puniki.\nAntuk kawentenang punika, Ketua DPC PDIP puniki raris nangiang pikayun krama Tabanan lan Bali maka sami rikala gupuh lan urati meyadnya sane nyihnayang krama Baline punika “spiritalis” mangda tan surud nangiang jiwa kamanusan sane anggen raris bekel ngunggahang pikayun, tutur lan laksana luwih, nyujur Tabanan utawi Bali sane sukherta, shanti lan jagadhita. Utamane ring Tabanan manut sekadi visi Tabanan Serasi.\nWabup Dr. Sanjaya malih negesan lan ngelingin krama Tabananne, inggih punika antuk kawentenang jagat Tabanan sane kasengguh “Daerah Lumbung Beras Bali. Sane rauh saking kawentenang jagat utawi natah tanah Tabanan dahat gem\nSidak, Ratusan Duktang Tanpa Identitas Terjaring di Munggu\nSekian Lama Diburu, Polisi Tembak Kaki Residivis Kasus Jambret Bule\nuh. Punika raris sane ngemawinang jagat Tabanan taler pinaka jagat agraris, lan krama Tabanan ngewarisin budaya agraris.\n“Pinaka krama mabudaya agraris, sepatutne krama Tabanan setata ngunggahang pikayun, tutur lan bawos sane polos, jujur, lan mabudi utawi maparilaksana luwih muatama,” dane ngawewehin.\nDane ngangkenin, kawentenang asapunika sampun munggah lan memargi ring tata titi panumadian krama sami antuk jaman sane ngangsan “moderen”. Napi malih kawentenang kota lan desa mangkin sampun kadi masikian. Ring kawentenang aspunika dane raris negesang, mangda krama Tabanan taler Bali budal ring kasujatianne dados krama Bali lan kukuh ngemargiang sikut uger-uger dados jatma Bali.\n“Titiang ngelingin semeton Tabanan sami mangda setata mulat sarira lan nadosang sikut uger-uger sane kawarisin olih leluhur-leluhur iraga sami prasida kaanggen sasuluh nyujur urip sane luwih, sukertha, shanti lan jagadhita,” bawosne nyineb. (bbn/rah/rob)\nTAGS : Wabup Sanjaya Tabanan Wenten Sane Ical


Putri Koster Mungkah Youth Festival 2020 - balitopnews.com\nPutri Koster Mungkah Youth Festival 2020\nBADUNG, Balitopnews.com - Ketua Dekranasda Provinsi Bali Putri Suastini Koster mungkah parikrama Youth Festival 2020 ring Atrium Sidewalk Jimbaran, Kabupaten Badung, Saniscara 17 Oktober 2020.\nAcara puniki kamargiang salami 8 rahina kantos ring tanggal 25 Oktober sane jagi rauh. Parikrama puniki ngunggahang unteng "Pemuda Milenial Bangkit di Era Digital".\nManut Putri Koster, generasi milenial melarapan antuk panincap teknologi kaaptiang mangda prasida nanjaang produk kerajinan ipun nganggen sistem online.\n"Sangkaning masa pandemi sane ngawinang krama matumbasan saking jero soang-soang mangda nenten kantos rame, antuk punika hp dahat mabuat kawentenane kaanggen matumbasan sapisanan matauran, tiosan pinaka piranti komunikasi. Parindikan punika sampun majanten ngawinang samian sayan dangan saha nenten akeh wenten patemon sareng anak tiosan, rumasuk majeng ring barang sane katumbas, nenten akeh sane jagi ngamel barang punika," baos dane.\nKepala Dinas Perindustrian dan Perdagangan Provinsi Bali I Wayan Jarta maosang, perajin Bali mangda setata ngaatang angga, jengah saha nenten kantos ngandegang usaha sane kaduwenang salami masa pandemi puniki.\nPerajin Bali kabuatang mangda prasida ngawigunayang galahe puniki, sekadi malarapan antuk nincapang kawagedannyane pamekas makarya inovasi sane karasayang anyar.\n" Yening ring galahe mangkin nenten prasida ngadol barang produksi ka manca Negara saantukan wenten pikobet ring pangiriman, nanging kaaptiyang mangda setata maadolan nganggen sistem online pamekasnyane ring para jana sane wenten ring Indonesia rumasuk sane wenten ring Bali," baosnyane.\nMajeng perajin sane sampun kasub (madue brand), kaicen galah ngranjing saha maingkupan ring Baliyoni Group (Balimall) sane sampun wenten ring aplikasi online.\n"Yening sampun sareng, majanten samian barang kerajinan ngawit ring pangarga rauhing ring becik kaonnyane produk prasida kauningin olih calon konsumen. Mawinan ring pemasaranipun karasayang jagi nenten banget meweh," Dane nuekang.\nAngganing saking Bank BPD Bali, Ida Ayu Tri Rasmiwinari maosang, Bank BPD ngicen galah majeng perajin sane nenten madue modal salami masa pandemi, mangda mawali ngawitin usaha ipun melarapan antuk pinjaman kredit usaha rakyat (KUR) sane bunga ipun wantah 0,5% menurun.\nAplikasi pembayaran QRIS Bank BPD wantah transaksi pembayaran sane nganggen sistem barcode mawinan nenten wenten kontak fisik pamekas nenten wenten tangan sane saling ngamel jinah ri kala matauran. Antuk punika sayan nenten wenten kontak fisik, mawinan konsumen taler prasida degdeg kayunnyane ngarepin kawentenan pandemi Covid-19 sekadi mangkin.\nCEO Baliyoni Group, Ni Wayan Sri Ariyani maosang, kawastanin Balimall saantukan wastan Bali sampun kasub ring mancanegara, mawinan brand puniki sane kawentenane anyar jagi dangan kauningin antuk samian angga.\nRing Balimall barang-barang saking perajin jagi kaselehin riin, inggian ring kaluihan produk wiadin pangarga. Ring Balimall, pangarga barang sane wenten kapatutang mangda prasida masaing nanging pasaing punika mangda becik.\nProduk sane kaadol minakadi busana, produk alas kaki miwah kuliner.(GIX_)


2 Tesalonika 3 (BALI)\n1Ring pamuput parasemeton, astawayangja tiang sareng tetiga, mangda sabdan Ida Sang Panembahan prasida nglantur kabiaktayang tur kaluihang sakadi ring pantaran semetone.\n2Astawayangja taler mangda Ida Sang Hyang Widi Wasa ngluputang tiang saking anake sane corah miwah kaon. Santukan boyaja makasami anake pracaya ring sabdan Ida Sang Hyang Widi Wasa.\n3Nanging Ida Sang Panembahan maraga satia tuu. Ida pacang nguatang semeton saha ngluputang semeton saking I Jaat.\n4Malantaran sih pasuecan Ida Sang Panembahan, tiang marasa andel ring semeton. Tiang pracaya mungguing semeton sampun nglaksanayang tur pacang nglaksanayang paindikan sane sampun tuturang tiang ring semeton.\n5Dumadak Ida Sang Panembahan nuntun kayun semetone buat tresna bakti ring Ida Sang Hyang Widi Wasa, samaliha nuntun kayun semetone sajeroning kapagehan, paican Ida Sang Kristus.\n6Inggih parasemeton, sajeroning parab Ida Sang Hyang Yesus Kristus tiang miteketin semeton; dohangja ragan semetone saking anake sane mayus, sane tan ninutin pitutur-pitutur sane sampun rauhang tiang ring ipun.\n7Semeton sampun pada tatas uning, mungguing semeton patut malaksana sakadi tiang. Tiang nenten pisan mayus, rikala tiang wenten sareng-sareng ring semeton.\n8Sakancan pitulungan sane tampi tiang, makasami taur tiang. Samaliha tiang tuyuh pisan makarya; rahina wengi tiang tansah makarya, mangdane tiang tan makewehin sapasira jua ring pantaran semetone.\n9Tiang makarya kadi asapunika, boyaja ulihan tiang tan maderbe wewenang buat nunas pitulungan ring semeton, nanging tiang malaksana kadi asapunika, mangda punika dados tetuladan, sane patut tinutin semeton.\n10Rikala tiang wenten ring pantaran semetone, tiang sampun miteketin semeton kadi asapuniki: “Sapasiraja sane tan kayun makarya, sampunang majengan!”\n11Indike punika rauhang tiang ring semeton, santukan tiang miragi, mungguing wenten anak ring pantaran semetone sane mayus, sane tan nyak makarya, nanging wantah ngaduk-aduk pakaryan anak lianan.\n12Sajeroning parab Ida Sang Hyang Yesus Kristus, tiang miteketin miwah nglemekin anake kadi asapunika; ipun patut nabdabang uripipune mangda becik samaliha anteng ngulati pangupajiwanipune suang-suang.\n13Nanging parasemeton, sampunangja semeton waneh mapakardi ayu.\n14Yening wenten sinalih tunggil saking pantaran semetone sane tan nyak ninutin pitutur sane rauhang tiang ring semeton puniki, pingetinja ipun tur sampunangja magubugan sareng ipun, mangdane ipun kantos kimud.\n15Nanging sampunang pisan semeton masatru ring ipun, nanging patutipun semeton nglemekin ipun, sakadi anak sane masemeton.\n16Dumadak Ida Sang Panembahan sane maraga wit sutrepti rahayu, tansah maicayang sutrepti rahayu ring semeton sajeroning saluiring paindikan. Ida Sang Panembahan nyarengin semeton sinamian.\n17Tiang nyurat puniki antuk liman tiange niri: Pangayu bagia saking Paulus. Sakancan surat tiange cirinin tiang kadi asapuniki, sapuniki tampak liman tiange!\n18Sih pasuecan Ida Sang Hyang Yesus Kristus nyarengin semeton sinamian.


Mazmur 18 (BALI)\n<< Mazmur 18 >>\n1Duh Ratu Sang Hyang Widi Wasa, ambate astiti baktin titiange ring Palungguh IRatu. Palungguh IRatu makadados patindih titiange.\n2Ida Sang Hyang Widi Wasa dados pasayuban titiange. Ida dados benteng titiange sane kukuh bakuh. Widin titiange dados pasayuban titiange, tur ngiring Ida titiang raharja. Ida nyayubin titiang waluya sakadi tameng. Ida nindihin titiang tur ngrahayuang titiang.\n3Titiang nunas ica ring Ida tur Ida ngluputang titiang saking meseh-meseh titiange. Pujija Ida Sang Hyang Widi Wasa!\n4Wisian patine sampun ngiter titiang. Ombak kali sengarane nglikub titiang.\n5Wisian patine sampun ngiter titiang, tur setrane sampun masang jeet pabuat titiang.\n6Sajeroning kamewehan titiange, titiang nunas ica ring Ida Sang Hyang Widi Wasa. Titiang nunas tulung ring Ida Sang Hyang Widi Wasa. Saking Perhyangan Idane Ida mireng atur titiange. Ida mirengang atur titiange buat nunas pitulungan.\n7Pretiwine ngetor tur magejeran. Dasar gununge pada genjong magejeran, santukan Ida Sang Hyang Widi Wasa duka.\n8Anduse malepuk medal saking irung Idane, geni ngendih murub miwah baa angarab-arab medal saking cangkem Idane.\n9Ida nyibak langite tumuli Ida tumurun kadulurin antuk mega sane peteng dedet ring sor cokor Idane.\n10Ida makeber ngindang nglinggihin malaekat. Ida nglelana ring ambarane, anglayang ring duur kampid angine.\n11Ida ngaput ragan Idane antuk peteng dedet. Guleme sane tebel sane bek ngemu toya ngliput Ida.\n12Sabeh es miwah kelepan genine medal saking kilape sane ring ajeng Idane, tur nyibak guleme sane peteng dedet.\n13Irika Ida Sang Hyang Widi Wasa makuug saking langite, tur sabdan Ida Sane Maha Luur raris kapiragi.\n14Ida niwakang panah idane tur ngawinang meseh-meseh Idane pada sambeh. Ida ngulah meseh-meseh Idane antuk kelepan kilape.\n15Dasar segarane makebat tur dasar jagate mabukak rikala Palungguh IRatu nukain meseh-meseh druene, miwah ngelur ring ipun sajeroning pidukan Palungguh IRatune.\n16Ida Sang Hyang Widi Wasa nyujuh saking luur, tur ngambil saha ningtingang titiang saking toyane sane dalem.\n17Ida ngluputang titiang saking meseh titiange sane mawisesa miwah saking sakancan jadmane sane geting ring titiang. Meseh titiange kalintang kuat yan bandingang ring titiang.\n18Rikala titiang sajeroning kamewehan, ipun pada ngebug titiang, nanging Ida Sang Hyang Widi Wasa nyayubin titiang.\n19Ida nulungin titiang medal saking bayane, Ida ngrahayuang titiang santukan Ida sih sueca ring titiang.\n20Ida Sang Hyang Widi Wasa mikolihin titiang, santukan titiang nglaksanayang paindikan sane patut. Ida ngamertanin titiang, santukan titiang tan paiwang.\n21Titiang sampun ninutin pidabdab Ida Sang Hyang Widi Wasa. Titiang sampun nenten nilas Widin titiange.\n22Titiang sampun nelebang sakancan pidabdab Idane. Titiang sampun satinut ring sapatitah Idane.\n23Ida wikan mungguing titiang tan paiwang, tur titiang sampun ngedohang dewek titiange saking laksanane sane iwang.\n24Ida mikolihin titiang santukan titiang nglaksanayang paindikan sane patut, tur Ida wikan, mungguing titiang tan paiwang.\n25Duh Ratu Sang Hyang Widi Wasa, Palungguh IRatu satia tuu ring jadmane sane astiti bakti ring Palungguh IRatu, samaliha asung lugraha ring jadmane sane tan paceda.\n26Palungguh IRatu suci marep ring jadmane sane suci, nanging mameseh ring jadmane sane dursila.\n27Palungguh IRatu ngrahayuang jadmane sane alap asor, nanging Palungguh IRatu ngasorang jadmane sane sumbung.\n28Duh Ratu Sang Hyang Widi Wasa, Palungguh IRatu mapaica galang ring titiang. Palungguh IRatu ngicalang kapetengan titiange.\n29Palungguh IRatu mapaica kakuatan ring titiang buat ngebug meseh-meseh titiange miwah kawisesan buat ngaonang bentengipune.\n30Ambate sampurna pakardin Ida Sang Hyang Widi Wasa! Ambate tuon sabdan Idane! Ida punika waluya sakadi tameng pabuat sakancan anake sane ngulati pasayuban ring Ida.\n31Ida Sang Hyang Widi Wasa maraga Widi. Ida kewanten sane dados benteng iragane.\n32Ida punika Widi sane ngawinang titiang kuat. Ida sane ngawinang pamargin titiange rahayu.\n33Ida ngawinang buntut titiange gancang waluya sakadi kidang, tur Ida ngrahayuang titiang ring gunung-gununge.\n34Ida ngurukang titiang mayuda, mangda titiang mrasidayang migunayang panah sane pinih kuat.\n35Duh Ratu Sang Hyang Widi Wasa, sayubin tur rahayuangja titiang. Pamiaran Palungguh IRatune ngawinang titiang dados ageng, tur kawisesan Palungguh IRatune sampun ngrahayuang titiang.\n36Palungguh IRatu sampun ngluputang titiang saking tawanan, samaliha titiang nenten naenin labuh.\n37Titiang nguber meseh-meseh titiange tumuli ngejuk ipun, tur titiang nenten mararian sadurung ipun sirnayang titiang.\n38Titiang nglempag ipun kantos bah, tur ipun nenten mrasidayang bangun malih. Ipun bah kaon ring arepan titiange.\n39Palungguh IRatu mapaica kakuatan ring titiang buat mayuda, tur mapaica kamenangan nglawan meseh-meseh titiange.\n40Palungguh IRatu ngawinang meseh-meseh titiange jerih kapilayu saking arepan titiange. Titiang nyirnayang jadmane sane geting ring titiang.\n41Ipun pada jerit-jerit katulung-tulung, nanging nenten wenten anak sane nulungin ipun. Ipun pada nunas ica ring Ida Sang Hyang Widi Wasa, nanging Ida nenten masaur.\n42Titiang nekdekang ipun kantos ipun sakadi abu, sane kampehang antuk angin. Titiang nyekjek ipun waluya sakadi endute ring margine.\n43Palungguh IRatu ngrahayuang titiang saking jadmane sane dura cara, tur nadosang titiang pamrentah bangsa-bangsa. Jadma sane nenten uningin titiang, sane mangkin dados panjak titiange.\n44Wong sunantarane pada sumuyud ring arepan titiange. Rikalaning ipun miragi baos titiange, ipun raris satinut.\n45Kawanenanipune ical, tur ipun pada rauh saking benteng-bentengipune sinambi jejeh ngetor.\n46Ida Sang Hyang Widi Wasa punika nyeneng, pujija patindih titiange. Jarwakangja kagungan Ida Sang Hyang Widi Wasa sane ngrahayuang titiang.\n47Ida mapaica kamenangan ring titiang marep ring meseh-meseh titiange. Ida nyerahang bangsa-bangsane ring reh-rehan titiange,\n48tur ngluputang titiang saking meseh-meseh titiange. Duh Ratu Sang Hyang Widi Wasa, Palungguh IRatu mapaica kamenangan ring titiang marep ring meseh-meseh titiange, tur nyayubin titiang saking jadmane sane mambek wirosa.\n49Punika awinannya titiang muji Palungguh IRatu ring pantaran bangsa-bangsane. Titiang makidung muji Palungguh IRatu.\n50Ida Sang Hyang Widi Wasa mapaica kamenangan ageng ring ida sang prabu druen Idane. Ida nyinahang sih pasuecan Idane sane tan rered-rered ring anake sane sampun selik Ida, ring Ida Sang Prabu Daud miwah katurunan idane kantos salami-laminipun.


CACAH JIWA 28 BAN - Ida Sang Hyang Widi Wasa - Bible Search\nCACAH JIWA 27 CACAH JIWA 29\nCACAH JIWA 28\nIndik aturan-aturan nyabran rahina\n1Ida Sang Hyang Widi Wasa ngandikayang Dane Musa, 2mangda dane ngrauhang ring bangsa Israele, mungguing ring dauh-dauh sane sampun kapastikayang, ipun patut ngaturang aturan rayunan sane ngledangin pakayunan Ida Sang Hyang Widi wasa.\n3Aturan-aturan rayunan sane patut katurang ring Ida Sang Hyang Widi Wasa, inggih punika: pabuat aturan nyabran rahina, panak biri-biri muani tan paceda sane matuuh ataun kalih ukud. 4Panak biri-biri sane asiki patut katurang semengan, miwah sane lianan katurang nyoreang. 5Aturan panak biri-birine punika suang-suang, patut kasarengin antuk tepung akilogram sane kulet antuk minyak saitun sane pinih becika. 6Aturan sane nyabran rahina punika patut kaborbor ngantos telas. Aturan sane kadi asapunika pangawitipun pisan katurang ring gunung Sinai, makadados aturan rayunan. Ambun aturane punika ngledangin pakayunan Ida Sang Hyang Widi Wasa. 7Aturan panak biri-biri sane pangawit punika, patut kasarengin antuk aturan toya anggur aliter. Toya anggure punika patut kabriokang ring pamorboran aturane punika. 8Nyoreang, panak biri-birine sane malih asiki punika katurang, tur caranipun pateh sakadi ngaturang aturane semengan, kadulurin antuk aturan toya anggur, puniki taler dados aturan rayunan. Ambun aturane punika ngledangin pakayunan Ida Sang Hyang Widi Wasa.\nAturan ring rahina Sabat\n9Ring rahina Sabate patut katurang panak biri-biri muani sane tan paceda sane matuuh ataun kekalih, saha tepung kalih kilogram, sane kulet antuk minyak saitun, sakadi aturan sesajen miwah aturan toya anggure. 10Aturan sane maborbor punika patut katurang nyabran rahina Sabat makadados paweweh aturan sane katurang nyabran rahina, kasarengin antuk aturan toya anggur.\nAturan ngasasih nyabran tanggal apisan\n11Nyabran sasih, sabilang tanggal apisan patut katurang banteng jagiran sane kantun bajang kekalih, biri-biri muani asiki, panak biri-biri muani sane matuuh ataun pepitu, makasami tan paceda, makadados aturan maborbor ringo ayun Ida Sang Hyang Widi Wasa. 12Makadados aturan sesajen patut katurang tepung sane kulet antuk minyak saitun, inggih punika: sabilang banteng jagiran asiki kasarengin antuk tepung tigang kilogram, miwah biri-biri muani asiki kasarengin antuk tepung kalih kilogram. 13Tur sabilang panak biri-biri asiki, kasarengin antuk tepung akilogram. Aturan sane maborbor punika makadados aturan rayunan, tur ambunipune ngledangin pakayunan Ida Sang Hyang Widi Wasa. 14Aturan toya anggur sane patut katurang sasarengan ring aturane maborbor punika, inggih punika: sabilang banteng jagiran asiki patut kasarengin toya anggur kalih liter. Sabilang biri-biri muani asiki kasarengin antuk toya anggur aliter tengah, miwah sabilang panak biri-birine asiki kasarengin antuk toya anggur aliter. Kadi asapunika pidabdab indik aturan maborbor sane patut katurang nyabran sasih, sabilang tanggal apisan, tur patut kalakasanayang sapanjang taun. 15Minakadi paweweh pabuat aturan maborbor sane katurang nyabran rahina, miwah aturan toya anggur punika, patut taler katurang kambing muani asiki, makadados aturan panyupat dosa.\nAturan rikala Rerainan Roti Tan Paragi\n16Ring tanggal patbelas sasih sane kaping pisan, semeton patut Marerainan Paskah buat ngluihang Ida Sang Hyang Widi Wasa. 17Ring tanggal limolas, rerainan sane manut sopacaraning agamane punika kamimitin kantos pitung rahina suenipun. Sajeroning pitung rahina punika semeton patut ngajengang roti tan paragi. 18Ring rahina sane pangawit ring rerainane punika, semeton patut mapunduh ngaturang bakti, tur sampunang parasemeton magarapan. 19Semeton patut ngaturang aturan rayunan ring ayun Ida Sang Hyang Widi Wasa, inggih punika: banteng jagiran kekalih, biri-biri muani asiki, miwah panak biri-biri muani asiki, miwah panak biri-biri sane matuuh ataun pepitu, makasami punika tan paceda. 20Semeton taler patur ngaturang aturan sesajen sane sampun kapastikayang inggih punika: tepung sane kulet antuk minyak saitun. Sabilang banteng jagiran asiki kasarengin antuk tepung tigang kilogram, biri-biri muani asiki kasarengin antuk tepung kalih kilogram, 21miwah sabilang panak biri-birine muani asiki kasarengin antuk tepung akilogram. 22Sajaba punika taler patut katurang kambing muani asiki makadados aturan panyupat dosa. Kadi asapunika patutipun semeton ngamargiang upacara panyupat dosan rakyate. 23Aturane punika makasami dados paweweh pabuat aturan maborbor sane tiosan, sane katurang nyabran semengan. 24Antuk upacara sane pateh, semeton patut nyabran rahina ngaturang aturan rayunan ring Ida Sang Hyang Widi Wasa, kantos pitung rahina suenipun. Aturan puniki makadados paweweh pabuat aturane maborbor sane katurang nyabran rahina miwah aturan toya anggure. Ambun aturane punika ngledangin pakayunan Ida Sang Hyang Widi Wasa. 25Ring rahina sane kaping pitu, semeton patut mapunduh buat ngaturang bakti tur sampunang pisan magarapan ring rahinane punika.\nAturan ring Rerainan Masan Ngampunge\n26Ring rahinane sane pangawit ring Rerainan Masan Ngampunge, ritatkala semeton ngaturang abagian saking pamupon gandum semetone sane pangawit ring ayun Ida Sang Hyang Widi Wasa, semeton patut mapunduh ngaturang bakti. Sampunang pisan semeton magarapan. 27Semeton patut ngaturang aturan maborbor sane ngledangin pakayunan Ida Sang Hyang Widi Wasa, inggih punika banteng jagiran kekalih, biri-biri muani asiki, miwah panak biri-biri muani sane matuuh ataun pepitu, tur makasami punika tan paceda. 28Sajaba punika taler patut katurang aturan sesajen sakadi sane sampun kapastikayang, inggih punika tepung sane kulet antuk minyak saitun. Sabilang banteng jagiran asiki kasarengin antuk tepung tigang kilogram, biri-birine muani asiki kasarengin antuk tepung kalih kilogram, 29miwah sabilang panak biri-birine muani asiki kasarengin antuk tepung akilogram. 30Samalihipun semeton patut ngaturang kambing muani asiki, makadados aturan panyupat dosa. Antuk upacara sane kadi asapunika semeton ngamargiang upacara panyupat dosan rakyate. 31Aturan-aturane punika miwah aturan anggure punika, makadados paweweh ring aturan sane maborbor miwah aturan sesajen sane katurang nyabran rahina.


Imamat 3 (BALI)\n<< Imamat 3 >>\n1Yen wenten anak ngaturang wewalungan buat dados aturan karahayuan, wewalungane punika patut marupa banteng jagiran wiadin banteng lua, sane tan paceda.\n2Anake sane makta aturane punika patut ngisi tenggek wewalungane punika, tumuli wewalungane punika katampah ring pamedal Kemah Linggih Ida Sang Hyang Widi Wasa. Sapangrarisipun, parapandita katurunan Dane Harun patut mriokang getihnyane ring sisin pamorboran aturane punika makaileh.\n3Minakadi aturan rayunan pabuat Ida Sang Hyang Widi Wasa, sane patut katurang inggih punika pah-pahan saking wewalungan punika, luiripun muluk sane ngaput jejeron,\n4ginjel rauh ka muluknyane miwah atinne sane pinih becik.\n5Sang pandita patut morbor punika makasami ring pamorboran aturane, kasarengang ring aturan maborbor sane lianan. Ambun aturan rayunane punika ngawinang ledang pakayunan Ida Sang Hyang Widi Wasa.\n6Yening biri-biri wiadin kambing sane kanggen aturan karahayuan, wewalungane punika dados muani wiadin lua, nanging patut tan paceda.\n7Yening anake punika ngaturang biri-biri,\n8anake punika patut ngisi tenggek wewalungane punika, tumuli wewalungane punika katampah ring ajeng Kemah Linggih Ida Sang Hyang Widi Wasa. Sang pandita patut mriokang getih wewalungane punika ring sisin pamorboran aturane makaileh.\n9Minakadi aturan rayunan pabuat Ida Sang Hyang Widi Wasa, sang pandita patut ngaturang pukang-pukangan biri-birine punika, luiripun: muluknyane, ikuhipun sane madaging muluk kagetep ring tulang gigir ipune, sakancan muluk sane ngaput jejeronnyane,\n10ginjel katut muluknyane miwah bagian ati sane pinih becik.\n11Panditane sane nuju ngayah irika patut morbor punika makasami ring pamorboran aturane makadados aturan rayunan pamantuka ring Ida Sang Hyang Widi Wasa.\n12Yening anake punika ngaturang kambing,\n13anake punika patut ngisi tenggek wewalungane punika tumuli nampah kambinge punika ring ajeng Kemah Linggih Ida Sang Hyang Widi Wasa. Sang pandita patut mriokang getihnyane ring sisin pamorboran aturane makaileh.\n14Minakadi aturan rayunan pabuat Ida Sang Hyang Widi Wasa, sang pandita patut ngaturang pukang-pukangan kambing punika, luiripun: sakancan muluk sane ngaput jejeronipun,\n15ginjel miwah muluknyane miwah bagian ati sane pinih becik.\n16Sang pandita patut morbor punika makasami ring pamorboran aturane minakadi dados aturan rayunan, sane ngawinang ledang pakayunan Ida Sang Hyang Widi Wasa. Muluk wewalungane punika makasami katur ring Ida Sang Hyang Widi Wasa.\n17Bangsa Israele nenten pisan kalugra nunas muluk miwah getih. Pidabdabe punika patut kamanggehang salawas-lawasipun antuk bangsa Israel, ring dijaja ipun magenah.


Ngulangunin - kamus bahasa bali\nRasayang kaulangunan pamandangan, tetabuhan, ambu, lan seh Festival Bhoto Jatra.\nEnjoy all of the sights, sounds, smells and feelings of the Festival of the Vest.\nIn Balinese: Desa Perancak inggih punika genah pasisi sane ngulangunin, asri, tur madue potensi.\nIn Balinese: Gianyar kaloktah antuk seni budaya miwah alamnyane sane ngulangunin.\nIn Balinese: Togog-togog sane majejer punika ngaryanin desa puniki becik tur ngulangunin.\nIn Balinese: Pulo Bali yukti ngulangunin mawinan kebawos daerah wisata.\nIn Balinese: Genah Wisata sangeh marupa silih tunggil genah wisata Sane ngulangunin.\nIn Balinese: Pasisi Batu Pageh inggih punika pasisi sane mabias putih, becik pisan kaanggen genah mararian santukan kawentenan pasisi sane ngulangunin.\nIn Balinese: Ida dane sareng sami, ngawit mangkin sampun sapatutnyane pratyaksa utawi sadar ring karesikan tur kaasrian mangda kawentenan palemahanne setata ngulangunin.\nIn Balinese: Makudang-kudang panglila cita wenten ring segara petitenget, minakadi beach club, sunset sane ngulangunin, taler kalaksanayang festival pantai petitenget antuk utsaha nglestariang seni lan budaya Bali.\nIn Balinese: Hotel internasional majejer ring pasisi miwah pasisi sane jimbar tur ngulangunin, mabias putih kadi Pasisi Kuta sakewanten nenten ramya pisan.\nIn Balinese: “Pikahyun Hyang Smara pramangkin kaebekin antuk rasa pitresna sedek ida nyingakin porem Bhatari Ratih sane ngulangunin manah.\nIn Balinese: Samian punika ngawinang genah jagta surgawi sane ngulangunin manah miwah dados saksi jagat sane lestari.\nIn Balinese: Tongos ne asri tur ngulangunin pesan.\nIn Balinese: Desa Budaya kertalangu silih tunggil genah wisata madue cecirem sane ngulangunin magenah ring wewidangan Desa Kesiman.\nOther forms of "ula"


2 Timotius 1 (BALI)\n1Surat uli tiang, Paulus ane dadi utusan Ida Sang Kristus Yesus, manut pakarsan Ida Sang Hyang Widi Wasa, ane kutus midartayang idup ane kajanjiang sajeroning patunggilan iragane teken Ida Sang Kristus Yesus.\n2Katiba teken Timotius, pianak tiange ane sayang: Tiang mapinunas teken Ida Sang Hyang Widi Wasa, Sang Aji muah Ida Sang Kristus Yesus, Panembahan iragane, apang Ida maicayang sih pasueca, panugrahan muah sutrepti rahayu teken cening.\n3Tiang ngaturang panyuksma teken Ida Sang Hyang Widi Wasa, ane ayahin tiang maduluran keneh ane ening, buka ane kalaksanayang baan paraleluur tiange. Lemah peteng, sabilang tiang inget teken cening di sajeroning pangastawan tiange, tiang ngaturang panyuksma teken Ida.\n4Tiang inget teken yeh paningalan ceninge, tur tiang edot pesan lakar katemu teken cening, apanga tiang prasida liang.\n5Tiang inget teken kapracayan ceninge ane jujur, ane patuh buka kapracayan dadong ceninge, Lois muah memen ceninge Eunike. Tiang cager mungguing kapracayan ceninge masih patuh buka keto.\n6Ento krananne tiang matinget cening, apang cening tansah miara paican Ida Sang Hyang Widi Wasa ane kapaica teken cening, dugas tiange ngungkulang lima di duur sirah ceninge.\n7Sawireh Ida Sang Roh, ane suba kapaicayang teken iraga baan Ida Sang Hyang Widi Wasa, tusingja ngranayang iraga takut, nanging sujatinne Roh Idane ngebekin iraga baan kakuatan, kapitresnan muah pangeret budi.\n8Edaja cening kimud buat nyaksiang Ida Sang Panembahan; edaja masih kimud malarapan tiang, ane kapangkeng ulihan tiang midartayang Ida. Nanging tegenja duman ceninge sajeroning kasangsaran malarapan nartayang Orta Rahayune, sawireh Ida Sang Hyang Widi Wasa suba mapaica kakuatan teken cening buat nandangin kasangsarane ento.\n9Ida suba ngrahayuang iraga muah suba ngesengin iraga dadi kaulan Idane, tusingja ulihan laksanan iragane, nanging ulihan pakarsan muah sih pasuecan Idane. Ida suba ngicen iraga sih pasueca malantaran Ida Sang Kristus Yesus satonden pangawit gumine,\n10nanging ane jani sih pasuecan Idane suba kasinahang teken iraga malantaran rauh Ida Sang Juru Rahayun iragane, Ida Sang Kristus Yesus. Ida suba ngaonang kakuasan patine muah malantaran Orta Rahayune Ida suba nyinahang idup ane langgeng.\n11Ida Sang Hyang Widi Wasa suba nyelik tiang dadi utusan muah guru, buat midartayang Orta Rahayune,\n12tur malarapan ento tiang nandangin saluiring sangsarane ene. Nanging tiang tetep pracaya, sawireh tiang nawang nyen ane andelang tiang, tur tiang pracaya, mungguing Ida kuasa miara paica ane suba pisarayang Ida teken tiang kanti dina pangrauh Ida Sang Panembahan.\n13Agemja paurukan sujati ane suba urukang tiang teken cening, pinaka tetuladan ane patut tinutin cening muah pagehangja dewek ceninge sajeroning kapracayan muah kapitresnan iragane, sajeroning patunggilan teken Ida Sang Kristus Yesus.\n14Piaraja paundukan-paundukan ane melah ane suba kapisarayang teken cening, malantaran kakuasan Roh Ida Sang Hyang Widi Wasa, ane malingga sajeroning iraga.\n15Cening suba nawang, mungguing makejang anake ane di wewengkon Asia suba ngalahin tiang, keto masih Pigelus muah Hermogenes.\n16Dumadak Ida Sang Panembahan maicayang sih pasueca teken kulawargan Onesiporuse, sawireh ping kuda-kuda ia suba nglipurang tiang. Ia tuara kimud, yadiastun tiang kapangkeng,\n17nanging uli mara ia teked di kota Roma ia terus ngalih tiang, kanti ia katemu teken tiang.\n18Tiang mapinunas apang Ida Sang Panembahan nglugrain ia sih pasueca uli Ida Sang Panembahan, dipanemayan rauh Idane. Cening suba pada pedas nawang, unduknyane suba liu nulungin tiang di kota Epesus.


Matemu - kamus bahasa bali\nDaweg nika tiang matemu sareng ipun ring sekolah.\nIn Balinese: Sabilang matemu sing dadi ngampahin.\nIn Balinese: Kakalih tukad sane matemu ring campuhan puniki sane kaanggen gena pabersihan sadurung mawiwaha.\nIn Balinese: Suba pada pules gebagané makejang, prasida lantas I Raréangon matemu ajak I Lubangkuri.\nIn Balinese: Sasukat pandemi Covid-19, nenten wenten timpale sane kayun iring titiang matemu.\nIn Indonesian: Biarpun lebih mudah, proses bimbingan via e-mail tidak menyurutkan makna bimbingan.


Taksu Pinaka Bayu Pramanan Bali - STKIP Amlapura\nSTKIP Amlapura > Informasi > Budaya > Taksu Pinaka Bayu Pramanan Bali\nolih: I Wayan Mardana Putra*\nYéning sampun mireng Bali sampun pastika akéh sané maosang Pulo Bali inucap inggih punika Pulo Surga, Pulo Seribu Pura, Pulo sané nyihnayang kaasrian lan kalanduhan, Pulo Ngulangunin, miwah sané lianan sané sumeken nyihnayang indik kawéntenan kaasrian lan kaluihan Pulo Bali. Bali pinaka Pulo sané kapramanain antuk makatah seni, adat lan budaya, punika sané ngawinang akéh para janané rauh ka Bali mangda polih ngaksi kawéntenan seni, adat lan budaya Baliné.\nBali kanikayang kawentuk madasar antuk upacara lan upakara, punika sané ngawinang pulo Baliné nénten prasida lémpas ring kawéntenan upacara lan upakara. Upacara lan upakara punika malarapan antuk manah lascarya lan madasar antuk Tri Rna sané kabakta wit embas ka Gumi Pertiwiné olih I Manusa.\nRing Bali, sakancan upacara nénten prasida kalémpasang taler saking seni lan budayanyané sané banget maurip utawi mataksu. Taksu ring sakancan pamineh Agama Hindu, taksu punika pinaka kawikanan ring sahaning angga, niskala miwah spiritual. Kaketus saking pamidarta PHDI, Taksu punika taler kapikayun mawit saking kruna “caksu” ring basa Sansekerta sané madué artos penyingakan (Mardiwarsito, 1978:46). Ring wawidangan seni kruna mataksu punika madué artos “seniman” utawi pragina, krya seni, utawi “objék seni” sané sampun sayuwakti pageh. Ring wawidangan masyarakat utawi para jana Bali, taksu punika madué artos aran miwah genah pingit utawi palinggih sané kaanggé sarana nunas panugrahan antuk kawikanan lan kawagedan ring sakancan nglaksanayang swadharma soang-soang.\nTaksu punika boya ja ngeninin seni kamanten nanging taksu punika pinaka atma utawi bayu pramana para jana Baliné ri kala jaga nglaksanayang swadharma, minakadi pakaryan dados budayawan, dokter, guru, politikus miwah sane lianan. Kacingak saking wawidangan seni, taksu punika sayuwakti macihna lan prasida kaarsayang antuk olih Sang sané ngelarang.Taksu pinaka bayu pramanan Bali prasida nguripin saluir kamahatmian seni miwah budaya Baliné iriki ring Bali. Taksu punika metu sangkaning ngulengang, nelebang, miwah maripolahang kawéntenan seni miwah budaya Bali malarapan antuk pikayun suci nirmala ring sajeroning buddhi janyanan para sujana Bali.\nSamian seni lan budaya Baliné punika madué taksu sané nguripin sahasa bayu pramana, minakadi ngunda bayu ring Dharmagita. Sayuwakti ngunda bayu puniki macihna antuk ngunda bayu pramana sane mataksu kaanggé nyihnayang bhakti majeng ring Ida Sang Hyang Widhi Wasa nganggé sarana suara utawi gita malarapan antuk parikrama matetembangan. Tiosan punika, ri kala dados pragina sane masolahan igel-igelan. Masolahan igel-igelan punika ngangge bayu sane taler mataksu ring sakancan angsel, agem, lan pakibaan igel-igelan punika. Puniki nyihnayang bayu pramana punika mataksu lan kanggé nyihnayang igel-igelan sané umasuk ring seni budaya Bali, punika taler kaanggén sarana upacara.\nTiosan ring ngunda bayu sajeroning Dharmagita lan igel-igelan, wénten taler ngunda bayu mataksu ring sakancan Astangga Yoga. Astangga Yoga puniki, pinaka sarana utawi tata utawi cara anggé méditasi utawi nyikiang pikayun, nyikiang manah sajeroning Atman mangda prasida manunggal ring Paramatman. Ngunda Bayu mataksu ring Astangga Yoga puniki prasida kacingak ri kala para Yogi nganggé pranayama ri kala matetikes wiadin ngamargiang ring astangga Yoga punika, minakadinipun ri kala ngamargiang Surya Namaskara, para Yogi lan Yogini pastika ngunda bayu sané mataksu ngamargiang Surya Namaskara puniki, duaning Yoga puniki nénten sawates seni kéwanten, nanging sakadi sané sampun kapidartayang, Yoga puniki pinaka cara kaanggén antuk nyikiang atman majeng ring Paramatman. Conto lianan, ngunda bayu mataksu inggih punika prasida kacingak antuk makarya patung, ukir-ukiran. Krya patra punika mabuat antuk ngunda bayu mangda stata “rileks” mangda pikolihnyané becik miwah manut ring sakancan papineh Sang sané ngaryanin.\nBayu Pramana inggih punika bayu utawi “tenaga” sané wénten ring Bhuana Alit, nanging Bayu ring Bhuana Agung kabaosang mawasta “angin”, puniki konsép sané malianan majeng ring Bhuana Agung lan Bhuana Alit ngeninin indik bayu puniki. Nanging, yéning inargamayang Bayu Pramana ring Bhuana Agung lan Bhuana Alit utamanyané ring sakancan seni lan budaya Bali pinaka Taksu sané nguripin sakancan seni lan budaya Baliné. Taksu punika sakadi bayu pramana ring Bali, sané nguripin, sané ngentegang, sane mayuin, sané ngawentuk seni lan Budaya Baliné, punika taler sané ngawinang ring Bali, utamanyané para jana Baliné midep nglaksanayang seni lan budaya. Taksu Baliné pacang nyejer kantos kawekas sangkaning upapira miwah uratian satunggil sujana Baliné. Para sujana Baliné patut mabalik sumpah ring kayun soang-soang jagi ngwedarang, nglimbakang, miwah nincapang jenar cayan taksu Bali ring saluir kahuripan jana Bali.\n*I Wayan Mardana Putra inggih punika mahasisia ring Program Studi Pendidikan Bahasa Bali, STKIP Agama Hindu Amlapura


pamargi pembinaan nyurat aksara Bali ring komputer antuk aplikasi Bali simbar ring dèsa Dangin Puri Kaja, Reditè Kliwon Medangkungan (13/6/2021).\n“Dèsa Dangin Puri Kaja ngamargiang pembinaan nyurat aksara Bali berbasis Bali Simbar pinaka pidabdab ngalestariang budaya lan mikukuhin basa lan aksara Bali”\nPinaka cihna ngalestariang budaya lan kasusastran budaya Bali desa Dangin Puri Kaja ngalaksanayang pembinaan nyurat aksara Bali antuk Bali Simbar berbasis komputer, Reditè Kliwon Medangkungan (13/6/2021) ring kantor Desa. Pamargi punika kamargiang pinaka nyokong saha mikukuhin palestarian basa lan aksara Bali.\nPerbekel dèsa Dangin Puri Kaja AA Cahyadi maosang pamargi acara puniki kasarengin masyarakat dèsa Dangin Puri Kaja. Antuk pidabdab pembinaan nyurat aksara Bali manual punika kalaksanayang olih sisya sekolah dasar (SD), tios punika pembinaan aksara Bali ring komputer kabaos Bali Simbar majeng sisya sekolah menengah pertama ( SMP).\n“Acara Bali Simbar pertama kamargiang ring kota Denpasar ring dèsa Dangin Puri Kaja sanè kawantu olih tim Penyuluh Bahasa Bali,” baosnyanè.\nNgurah Cahyadi ngawedarang acara puniki kamargiang boya je nènten tios matetujon mikukuhin minat belajar para sisya mangda uning kawèntenan saha waged ring aksara Bali. Tiosan punika, akehnyanè panglalah utawi panglimbak teknologi digitalisasi puniki kawèntenan punika mangda prasida nglanturan adaptasi sanè gelis. Indikè punika pamargi inucap taler prasida waged ring aplikasi Bali Simbar.\n” iraga sareng sami pamekas alit – alit mangda sauninga aksara Bali ring media komputer saha prasida nerapang kawagedan ring kauripan sarahina, pikolihnyanè tiosan midep nyurat aksara, para yowana taler maderbe kawagedan digitalisasi naskah aksara Bali,” wedarnyanè.\n“Danè mapangapti, majalaran pamargi acara puniki prasida kaduldul manah alit- alit mangda malajahin basa lan aksara Bali.\n“Pangaptin titiang pembinaan puniki prasida ngawetuang pikolih sanè becik majeng ring masyarakat. Pamekas alit-alit sida nyurat aksara Bali lan prasida bersaing ngamolihang prèstasi ngenènin indik basa Bali ring sekolah utawi pamargi wimbakara sanè sering kalaksanayang, untengnyanè wantah ngalestariang saha ngalimbakang basa, sastra lan aksara Bali,” puputnyanè. (Get)\nPertama di Bali, PDIP Gelar Lomba Cerdas Cermat


Contoh Naskah Pidato Basa Bali Hut RI ke 67 | the Bali Buzz..!!!\nHome » Contoh Pidato , NASKAH PIDATO , Pidarta Basa Bali , Pidato basa bali » Contoh Naskah Pidato Basa Bali Hut RI ke 67\nContoh Naskah Pidato Basa Bali Hut RI ke 67\nPosted by Rah Toem Posted on 9:29 AM with No comments\nSuksma aturang titiang majeng ring pengeter acara antuk galah sane kapaica ring titiang.\nSedurung titiang ngelanturang atur ngiring pinih ajeng iraga sareng sami nunas ica majeng ring ida sang Hyang Widhi, duaning sangkaning paswecan Ida presida raris iraga mesadu ajeng ring galahe tur genahe sane becik puniki.\nSane wangiang titiang bapak camat .......\nSane wangiang titiang Bapak Perbekel.....\nSane Wangiang titiang Kepala SMK .........\nSane wangiang titiang staf dewan guru SMK....\nsapunika taler ida dane sareng sami sane ten presida ojah titiang saka siki sane dahat suksmayang tur tresna asihin titiang.\nIda dane sareng sami,\nring rahina mangkin 17 Agustus 2012\nkelaksanayang acara Peringatan Hut Kemerdekaan Republik Indonesia sane kaping 67. dumogi sangkaning acara peringatan puniki presida raris semangat patriotik pahlawan kemerdekaan katulad olih para warga ring sejebag jagat Indonesia pamekasne oleh para yowana. Napi ke mawinan wenten pengaptin titiang kadi asapunika? duaning acara peringatan puniki madwe kasuksman sane becik pisan inggih punika mawit acara peringatan puniki iraga presida pacang uning tur eling ring jasa para pahlawane punika. Raris yening sampun setata eling ring jasa para pahlawan, pastika sampun iraga nenten pacang ngusakin panegara puniki.\nida dane sareng sami taler dewek titiang patutnyane setata miara panegara indonesia sane sampun merdeka puniki antuk ngemargiang wewangunan. wewangunan punika nenten ja wantah ring fisik kemanten. mental spiritual iraga patuut taler kewangun mangda sida raris meparilaksana sane becik sane manut ring perundang-undangan ring Indonesia. yening sampun iraga presida ngemargiang wewangunan punika, pastika sampun arwah para pejuang kemerdekaan ngemolihang napi sane sampun dados pengapti para pejuang punika.\nInggih ida dane sane wangiang titiang, asapunika presida antuk titiang nartayang indik kasuksman Acara peringatan HUT RI ke 67 puniki. ngiring ngawit saking mangkin, iraga sareng sami setata miara keasrian panegara indonesia tur mawit saking wewidangan iraga soang-soang. Yen prade wenten atur titiang sane nenten mungguh ring pekahyunan, titiang nunas geng rna pangampura.\nmaka wasananing atur, sineb titiang antuk parama santih.\n(OLIH: I G.N.Ag.Sandy Warman, S.Pd.H


PKK Provinsi Bali jagi Ngicen BKK majeng Kabupaten/Kota sane Agengnyane Rp 500 yuta - balitopnews.com\nPKK Provinsi Bali jagi Ngicen BKK majeng Kabupaten/Kota sane Agengnyane Rp 500 yuta\nDENPASAR, Balitopnews.com - Ketua TP PKK Provinsi Bali Putri Koster kasarengin antuk Kepala Dinas Pemberdayaan Masyarakat Desa Dukcapil Provinsi Bali Putu Anom Agustina dados narawakya sajeroning talkshow sane ngunggahang unteng 'Sinergitas Program miwah Kegiatan PKK Warsa 2021', ring Radio Gema Merdeka, Soma (11 Januari 2021).\nPutri Koster maosang kawentenan PKK madue struktur sane tinas mawit ring pusat, provinsi, kabupaten/kota, kecamatan, desa rauhing ring satuan pinih alit sane mapesengan Dasa Wisma.\nPKK sajeroning parikramannyane nganutin daging 10 pokok program PKK, saha ring 10 program pokok PKK ngingkupin samian parindikan sane patut kalaksanayang ring kauripan puniki. Saking 10 program pokok PKK, soang-soang wewidangan jagi makarya program unggulan nganutin sareng kawentenan wewidangannyane soang-soang, sane pinaka turunan saking 10 program pokok.\nPKK madue amongan sane dahat utama ring tengahing krama. Pinaka prakanti saking pemerintah, PKK ngwantu pemerintah sajeroning ngicen sosialisasi wiadin ngicen pangweruhan ring tengahing krama sajeroning nyujur kasukertan krama nganutin sareng visi misi pemerintah.\nNapi malih ring pandemi Covid 19 sekadi mangkin, kawentenan PKK tiosan ngicen sosialisasi mapaiketan ring pakesiar saking pemerintah sajeroning nees pangelimbak Covid 19, PKK taler ngwantu sajeroning ngulati ketahanan pangan kulawarga. PKK melarapan program HATINYA PKK nyarengang krama mangda nitenin pakarangannyane antuk tetanduran sane kabuatang ring kauripan sarahina sakadi jangan, pedes, bawang wiadin sane tiosan. Melarapan antuk program HATINYA PKK puniki, tiosan prasida nagingin pabuat pangan sane sehat, taler prasida nyujur ketahanan pangan ring kulawarga.\nTiosan punika, PKK taler setata nyobiahang melarapan antuk media sane wenten inggian ring cetak wiadin elektronik indik mabuatnyane Pesan Ibu 3 M: ngwajikin tangan, nganggen masker miwah jaga jarak, pinaka pangupaya sajeroning nees pangelimbak Covid-19.\nRing panguntat aturnyane, seniman sane wikan ring sakancan widang puniki maosang yening parikrama sane kalaksanayang antuk PKK jagi maprakanti sareng samian angga. PKK jagi setata mautsaha ngardi kasukertan krama nganutin sareng program program sane kapidabdabin nganutin sareng pabuat daerah madasar antuk 10 program pokok PKK. Melarapan antuk program PKK sane dahating utama saha maprakanti sareng samian angga, mawinan PKK prasida ngwantu pemerintah sajeroning ngulati visi Nangun Sat Kerthi Loka Bali.\nKepala Dinas Pemberdayaan Masyarakat Desa Dukcapil Provinsi Bali Putu Anom Agustina maosang yening program PKK sane kapidabdabin becik saking pusat kantos Dasa Wisma antuk prabea taler kasokong pemerintah, mawinan prasida antar ngamargiang program nganutin sareng 10 program pokok PKK.\nKawentenan PKK saha pamargin anggarannyane sampun taler madue dasar hukum. Pinaka cihna bukti adungnyane PKK Provinsi sareng kabupaten/kota sajebag Bali ngawinang TP PKK Provinsi Bali ngicen panyokong ring dana sane kabuatang kabupaten/kota saha salanturnyane dana punika kasalurang ka desa marupa Bantuan Keuangan Khusus (BKK). Antuk BKK punika ngawinang PKK saking samian undagan jagi sagilik saguluk ngamargiang programnyane.\nRing warsa 2021, TP PKK Provinsi Bali jagi ngicen BKK majeng kabupaten/kota sane agengnyane Rp 500 yuta majeg soang-soang kabupaten/ kota. Parindikan puniki matetujon mangda ring kawentenan pandemi puniki, PKK setata ngutsahayang ngardi kasukertan krama. Wantuan BKK majanten sampun kapidabdabin becik mawinan dana sane kamedalang prasida anut sareng pabuat.(gix)\nUpdate Penanggulangan Covid-19 di Bali 23 Januari 2021, Pasien Sembuh Bertambah 266 Orang\nPaslon Pemenang Pilkada Serentak 2020 Akan Dilantik 17 Pebruari 2021\nKPU Tabanan Tetapkan Dr I Komang Gede Sanjaya SE, MM - I Made Edi Wirawan sebagai Bupati dan Wakil Bupati Terpilih Hasil Pilkada 2020\nUpdate Penanggulangan Covid-19 di Bali 22 Januari 2021, Pasien Positif Bertambah 313 Orang\nKapolresta Denpasar : Kasus Pembunuh di Batanghari Pelakunya Satu Orang Masih Didalami\nTemuan Jasad Bayi di Pantai Camplung Dimakamkan Pekan Depan\nTahun 2021 Disebut Juga Tahun Kerbau Logam. Shio Apa Saja Yang Bersinar dan Beruntung Tahun Ini ?\nDisambut Isak Tangis, Jenazah Mia T. Wadu Pramugari Sriwijaya Air Tiba di Rumah Duka\nDibaca 4291 Kali\nForensik RSUP Sanglah : Hasil Pemeriksaan Luar Ditemukan 2 Luka Terbuka pada Leher Korban Pembunuh di Tukad Batanghari Denpasar\nWabup I K G Sanjaya Patuhi SE Mendagri Nomor 820/6923/SJ Tentang Larangan Penggantian Pejabat di Lingkungan Pemerintah Daerah Provinsi, Kabupaten dan Kota Yang Menyelenggarakan Pilkada Serentak 2020\nBerita TOP 20, Sepanjang Tahun 2020\nBupati Tabanan Terpilih I Komang Gede Sanjaya Siap Dukung Mahasabha XII KMHDI\nPemilihan Bupati Buleleng Tahun 2024


Sandang - kamus bahasa bali\nenough complete, fit, proper, sufficient\nParisolah jele tusing sandang tuutin.\nIn Balinese: Sané sandang pisan uratiang sakéng kawéntenan pacanggahan-pacanggahan let sané magenah ring panepin-panepin danuné, manusané iriin setata nyumbung tur miara kapiitan danuné.\nIn Balinese: Enu liu luungne ane sandang sambat tur tulad.\nIn Balinese: Simalune makudang-kudang desa pakraman nyobiahang war-war mabinayan paundukan bebantenane ane sandang kaatur ka luur.\nIn Balinese: Ia mineh-minehin I Geruda tusing sandang jejehin.\nIn Indonesian: Apalagi burung itu sering minta bantuan kepada tikus.\nIn Balinese: Pinaka uratian sané patut kasaratang inggih punika sekadi sandang, pangan, papan, obat-obatan, genah sané becik pinaka jalaran ngwangun rasa aman para pengungsiné.\nIn Balinese: Ane jani sandang dosan caine, malebok di kawahe satus tiban!” Puput Ida Sang Hyang Suratma mangucap, raris cikrabala sami ngoros atman I Lubdaka kabakta ka kawah Candra Gohmuka.\nIn Balinese: Wantuan sandang pangan puniki pastika penting mangda para pengungsi ten kirangan ajengan.\nIn Balinese: Desa Tista puniki kari akeh sane sandang kedadosang unteng uratian ring warga utawi kramaniriki.\nIn Balinese: Peran penting masyarakat Indonesia taler, mangda ngwantu pemerintah indik sandang sareng pangan.\nIn Balinese: Wantuan sekadi bahan pangan tur sandang pastika penting mangda para pengungsi ten kirangan ajengan.\nIn Balinese: Sandang anggon tetimbang di masane jani.


Sawireh - kamus bahasa bali\nIn Balinese: Peran anak luh sane kapertama sampunang nyebaran informasi sane durung patut benehnyane, sane kaping kalih literasi punika penting pisan kaangen nepasin disinformasi sawireh anak luh lakar dados ibu sane tugas utamane mendidik pianak nyane.\nIn Balinese: Disinformasi sering ngelimbak ring pakraman sawireh nenten kuat ikrama rikala nyaring lan memilih gatra.\nIn Balinese: Sawireh pagaen lan pituturne teken anak len melah-melah, mawinan ia sugih tur kasub maadan Balian Sandi.\nIn Balinese: Sawireh sing ja ada jadma ane nawang patekan ujane.\nIn Balinese: Tangkejut Bulan Kuning neked di tengah gooke sawireh ia nepukin tulang jlema mabrarakan.\nIn Balinese: Sawireh Cicing Gudig tuara nawang lud, makejang wikaran anake pelih baana ngundukang.\nIn Indonesian: Dewi Durga kembali mengabulkan permohonan si anjing kudisan.\nIn Balinese: Keto masih Raden Putri tangkejut, sawireh tumben jani ada teruna nulak tresnane.\nIn Indonesian: Apalagi yang menolak hadiah raja itu pemuda buruk rupa.\nIn Balinese: Sawireh nenten mrasidayang mantuk nglaksanayang miwah makarya.\nIn Balinese: Sawireh pikobet – pikobet punika ngawinang guru punika taler para sisya ngarasayang meweh pisan ritatkala pacang ngalaksanayang KBM online.\nIn Balinese: Gajah-gajahe nyak nuutang pangidihne i kelinci sawireh dot muktiang apake saja Ida Sanghyang Candra nangun tapa samadhi.\nIn Balinese: Sawireh sang prabu nenten kari maduwe napi-napi.\nIn Balinese: Ana ane ngorahang ia ada, ada masi anake tusing pracaya sawireh tusing nyidang tingalin.\nIn Balinese: Sawireh, luh-luh cara janine tusing kalah teken anak muani nganggo teknologi.\nIn Balinese: Kendel pesan kenehne I Belog sawireh colokne nyak ngendih.\nIn Balinese: Kanti ngetel paesne nepukin susu liu, mabudi lakar nyicipin, sakewala keweh baana, sawireh susune ento mawadah jeding.\nIn Balinese: Sawireh i manusa nganggoang kitanne teken icang.\nIn Balinese: Sawireh keto, Idurma kapiara, olih Irajapala,kanti matuuh dasa tiban.\nIn Balinese: Ia jeg nyidang nyuwun.”\nJelek semenu I Kecut mulihang sawireh Dadong Geget nyidng nugtug yadiastun nyuwun tiing petung dasa lingseh. “Pa, kenkenang abete jani?”\n“Nah da sebet, jani tunden ia mabersih di semere.\nIn Balinese: Asune kaandelang sawireh ngelah kotaman.\nIn Balinese: Kesiab ia sawireh ada anak nakonin.\nIn Indonesian: Napasnya tersengal-sengal, ia kelelahan.\nIn Balinese: Makelo-kelo I Kekua gedeg sawireh I Lutung tusing satunit teken janji.\nIn Balinese: Sawireh beburon maawak gede tur situh ento pangenahne sumbung.\nIn Balinese: Sawireh ritatkala covid-19 rauh , pariwisata bali keni antuk imbasnyane.\nIn Balinese: I Buaya keweh ngalih mamahan sawireh bayune suba enduk.\nIn Balinese: Wake ane ngutus I Sawunggaling ngmatiang anake buka cai\nSawireh dosan caine kalintang gede Cai buka kuping ngliwatin tanduk Kajegegan Layonsari, somah caine, ngliwatin kajegegan pramiswari Wake ane pantes ngelahang ia Mati cai jani Jayaprana\nDa pesan cai nagih ngelawan!\nIn Balinese: Desa Bale Timbang inggih punika Desa sane magenah ring kecamatan Pupuan, bagian Tabanan barat Desa puniki becik pisan, sawireh pemandangan ring desa puniki becik pisan, desa puniki wenten potensi dados desa wisata riantukan keasrian alam nyane.\nIn Balinese: I Kedis Sangsiah lantas nyambatang teken somahne tur ngajakin magedi sawireh I Lutung pedih tur ngepungin.\nIn Balinese: Pajalanne tusing enu gancang sawireh batisne nawanang tur ikutne bawak.\nIn Balinese: Ipun makadadua tusing ja keweh ngempu pianakne sawireh ia ngelah kuluk ane andel nyaga rarene.\nIn Indonesian: Mereka tidaklah kesulitan mengasuh bayinya, karena anjingnya yang bernama Si Guguk diandalkan menjaga bayi mungil itu.\nIn Balinese: Sujatinné, kawéntenan perang Ukraina tur Rusia puniki sawireh Putin pinaka pemimpin saking negara Rusia ngadén pemimpin Ukraina sane nyarengin Negara Barat lan mapikenoh magabung sareng NATO.\nIn Balinese: Punika ngawit sawireh wenten konflik Rusia-Ukraina.\nIn Balinese: Contone sakadi liu anak sané ten nyidang pesu uli jumahne, nenten ngelah pipis sawireh ten megae, alit-alité pada tusing nyidayang masekolah indik situasi mangkin.\nIn Balinese: Tikeh presida kaloktah ring Dura Negara, sawireh pangulatnyane wenten relasi ring Dura Negara.\nIn Balinese: Sawireh Tikeh dados anggen sarana tur prasarana nyalanang sekancan Yadnya, sekancan kegiatan sedina-dina, tur Ulatan Tikeh punika dados anggen barang sane bernilai jual tinggi.\nIn Balinese: Di kenehne, anak ane kelihan ento sinah nawang, sawireh suba liu mamaca buku.\nIn Indonesian: Dia tahu kakak memiliki semua jawabannya karena kakak banyak membaca.\nIn Balinese: Sawireh keweh ngurus rakyat yen bengkung tur tusing peduli teken ukudan.\nOther forms of "wireh"


Nuutin - Nuutin\ntiang tusing ngidaang buin nuutin pangidih adine\nSolah pianak pastika nuutin solah reraman ipune, tan bina buka sesenggakané yéhé kija ya lakuna membah.\nIn Balinese: Cager ya masyarakate makejang lakar nuutin?\nIn Balinese: Nanging kel kenkenang buin tiang harus nuutin aturan ne ade.\nIn Balinese: Nuutin ppkm sg je lakar ngae hidup kembali normal.\nIn Balinese: OM SWASTYASTU Selantang warsa 2020 lan 2021 gering agung covid-19 tusing masih embas ring jagat perthiwi, masyarakat ane tusing sida naanang efek samping sakitne gering agung covid-19 merase suba kenyel, tusing ulian penyakitne dogenan, nanging kenyel masih nuutin arahan pemerintah.\nOther forms of "tuut"\nto follow a road or path, to obey, follow suggestion, to follow an example, depend on, manner of\nobey: agree, follow\nfollow what is said, directions, to imitate, according to


Satua Bali : Ni Daha Tua | aryaoka blog\n7.\tSATUA NI DAHA TUA\nAda kone tuturan satua Ni Daha Tua.\nKacrita di desa anu ada kone anak luh daha tua, madan Ni Daha Tua. Ia suba tua tur padidiana, tusing ngelah nyama braya, nongosin pondok cenik tuah abungkul. Gegaenne sai-sai ngalih saang ka alase. Palimunan ia majalan ngalih saang, suba sanja gati mara kone ia teka. Buin maninne mara kone ia ngadep saangne ka peken. Dadi ngapuan kone ia ngadep saang. Yadiapin keto, sawireh ia madaar padidiana, masi sedeng kone daara pagaenne, di kenkena bisa masisa abedik. Ni Daha Tua ngelah kone pisaga, mapungkusan Pan Rendah. Sawireh ia liu gati ngelah pianak luh muani, Pan Rendah gegaenne masi sai-sai ngalih saang bareng teken Ni Daha Tua. Sawireh ia anak muani tur bajangan teken Ni Daha Tua, dadi liunan dogen ia nyidayang negen saang mulih, tur sai-sai ia nyidayang ngadep saangne ka peken. Yadiapin keto, sawireh ia madaar ajaka liu, dadi pepesan masi kuangan daara pegaenne. Ni Daha Tua teka tan mari iri kenehne teken Pan Rendah, sawireh ia nyidayang liunan negen saang, tur sai-sai ngadep saang ka peken.\nKacrita nuju peteng, Ni Daha Tua teka uli ngalih saang, negak kone ia di ampikne sambilanga ngrengkeng, “Dong ajaan ja Widine, mabaat-baatan gati mapaica. Pan Rendah sai-sai nyidaang ngadep saang, tur liunan dogen ia maas pipis pamelin saang, i dewek ngapuan tur bedikan maan pipis. Yen i dewek dadi anak muani bajang, kenken ya demene.” Mara ia suud ngrengkeng keto, lantas teka anak luh, kene abetne teken Ni Daha Tua, “Nyai Daha Tua, eda nyai ngrengkeng ngorahang Widine mabaat-baatan mapaica, anak mula asah antuk Ida. Yen nyai makeneh dadi anak muani bajang, maisi pinunas nyaine,” keto kone raos anake odah ento, lantas ilang. Ni Daha Tua prajani kone dadi anak muani bajang, lantas kendel gati kone ia. Dening ia suba dadi anak muani tur kereng, dadi liu-liu ia nyidaang negen saang, tur sai-sai ia ngadep saang ka peken, kanti suba liu ia ngelah pipis, lantas ia nyuang anak luh.\nMakelo-kelo ia makurenan, liu kone ia ngelah pianak luh muani, kanti suba keweh ia ngalih pangupajiwa, reh kuangan dogen pipis pamelin saangne daara ajaka makejang.\nSedek ia ngadep saang ka peken, suba payu saangne, lantas ia ngindeng. Ditu ia bengong ngajinang saudagare ngadep sarwa ane melah-melah. Tumbuh kone kenehne iri, lantas ia ngenggalang mulih. Teked jumah, buin kone ia ngrengkeng, “Beh, Widine mabaat-baatan gati mapaica. Saudagare aji luh madagang, liu-liu maan pipis. I dewek kanti bulbul baonge negen saang, masi kuangan dogen amah. Yen i dewek icena dadi saudagar, kenken ya demene.” Keto kone ia ngrengkeng. Buin kone teka anake odah i pidan, lantas ngomong, “I pidan nyai suba tuturin, sing baang ngrengkeng, ngorahang Widine mabaat-baatan mapaica, jani masi buin nyai ngrengkeng keto. Nah yen cai makeneh dadi saudagar, maisi pinunas caine.” Keto kone raos anake odah ento, lantas buin ilang.\nGelising satua, suba makelo ia dadi saudagar, kanti suba sugih gati kone ia, tusing kuangan apan-apan. Sedek ia madagang, rauh kone Pepatih Agunge di gumine ento, iringang mamas lakar mapas tangkil ka puri. Mara ajinanga teken i saudagar, buin kone tumbuh iri atinne, tur buin ia ngrengkeng, “Beh kuangan dogen pinunase. Yen buat i dewek jani suba madan sugih gati, nanging tusing ngisi panjak. Yen jani icena dadi Pepatih Agung, kenken ya demene, pipis liu, ngelah panjak masi liu.” Mara suud ia ngrengkeng keto, buin kone teka anake odah i pidan. “Nah, saudagar, maisi buin pinunas caine keto.” Suud ngraos keto lantas anake odah ento buin ilang. Ditu lantas i saudagar prajani kadauhan ka puri, kajenengang Pepatih Agung, kapraksain panjak liu. Suba ia dadi Pepatih Agung, masi kuangan dogen legan kenehne, sawireh enu ada maduurin. Ditu lantas ia buin mapinunas apang dadi Agung teken Ida Sanghiang Widi, tur buin maisi pinunasne. Ida Anake Agung prajani kone sungkan, nglantas Ida seda. Lantas ia kone jani ngentosin nyeneng Agung. Di subanne nyeneng Agung, masi tan lad pakayunane iri, sawireh sing ja Ida dogen nyeneng Agung di gumine. Eni masi ada Agung lenan, lantas Ida mapinunas ring Ida Sanghiang Widi, “Inggih Ratu Sanghiang Widi, mungpung palungguh Betara sueca ring titiang, mangkin mangda malih palungguh Betara nglinggihin pinunas titiange. Mungguing pinunas titiange mangkin mangda nyidayang titiang ngaonang para ratune sami, mangda titiang newek ngodagang jagate sami saduur tanah sabeten langit. Maliha Ratu Sanghiang Widi mangda sampun nguasayang jagate ring madia pada, kanggoang suargane kewanten dreweang!” keto kone pinunas Ida Anake Agung ring Ida Sanghiang Widi.\nDitu lantas Anake Agung prajani nedunang kaulanidane sami saha sikep, lakar ngebug para ratune makejang. Suba kone pepek kaulane pada teka, lantas Ida mamargi magegebug, sadesa-desa kapangandikayang kaulane majejarah.\nTan critanan gelising satua, liu kone suba para ratune kaonang Ida, enu kone abesik konden sida antuk Ida ngalahang. Nuju peteng suba mareren siate, sedek Ida Anake Agung merem di pondok, durung Ida sirep lantas buin teka anake odah i pidan tur ngraos, “Ih cai Anak Agung loba, buat pinunas caine teken Ida Sanghiang Widi liunan suba kalinggihan. Kewala apang pinunas caine apang padidian ngodagang gumine sabeten langit saduur tanah, ento sing lakar kalinggihan, reh bes sanget ngulurin keneh loba, jela iri ati.” Keto kone raos anake odah ento lantas ilang.\nSapaninggal anake odah ento, lantas ujan kone bales pesan maduluran kilap, lantas puun kone pondok Ida Anake Agung sander kilap, kayang Ida Anake Agung seda. Keto katuturan satua anake makeneh loba tur iri ati.\nSatu Tanggapan to “Satua Bali : Ni Daha Tua”\nJuli 27, 2012 pukul 6:52 am


Pupulan Sasenggakan Bagian 2 | bliyanbelog\nBrowse » Home » Basitha Paribasa » Pupulan Sasenggakan Bagian 2\nPupulan Sasenggakan Bagian 2\nNyambung ring postingan tiang sane dumun, indik Sasenggakan lan conto-conto ne, nah ne mangkin malih lanturang tiang mosting conto-conto sasenggakan sane tiosan. Dumun sampun mosting kidik conton-conto ne ring postingan Pupulan Sasenggakan Bagian 1. Niki malih conto sane tiosan.\nBuka katake matindik, salah genah, suksmaipun : Sakadi anake sane nenten uning nganutang payas dewek wiadin panganggo pakantenanipun tani asin.\nBuka kasumba Jawane, ngamahin, suksmanipun : Sakadi anake sane kereng madaar kewanten mayus, nenten demen makarya.\nBuka lindunge uyahin, blangsah, suksmanipun : Sakadi anake sane uyang paling nenten uning-uning nongos.\nBuka macane (mionge), ngengkebang kuku, suksmanipun : Sakadi anake sane pradnyan (wikan), ngengkebang kepradnyanan (kawikanan).\nBuka macane, nakutin lawat, suksmanipun : Sakadi anake sane marasa ring dewekipune iwang wiadin corah, setata ipun mrasa congah wiadin takut tur kabilbil.\nBuka mlali api, mara ngasen kebus, suksmanipun : Sakadi anake sane ngambil pakaryan sane sukeh tur madurgama, risampune ipun sengkala wawu ipun mrasa.\nBuka makpak tebune, ampsne kutang, suksmanipun : Sakadi anake sane makurenan, ring kantun pangantenan, kalih sasuenne kantun bajang kasayangang tur kajungjung, risampune tua tan mampuh kakutang.\nBuka naar be ne matah, nglawan-nglawanin, suksmanipun : Sakadi anake sane kapaksa kakenken ngambil pakaryan sane nenten demenin wiadin nenten uningin ipun, punika mapuara nenten becik.\nBuka naar krupuke, gedenan kroakan, suksmanipun : Sakadi anake sane ngaku wanen kalih jaga muputuang karya, sakewanten nenten wenten buktinipun nglaksanayang.\nBuka medil kapecite, gedenan bea, suksmanipun : Sakadi anake sane ngambil pakaryan ageng kalih katah nelasang prabea, kewanten pikenoh kalih pikolihipun akidik.\nBuka nakep balange dadua, maka dadua tuara bakat, suksmanipun : Sakadi anak sane mamanah bingbang akeh mangambil pakaryan wiadin nglamar pakaryan, pamuput makasami nenten keni.\nBuka negakin gadebonge, ngasa teken jit belus, suksmanipun : Sakadi anake sane ngrasa ring sikian iwang wiadin corah, dados ipun kimud utawi kabilbil (congah).\nBuka ngae bajune, sikutang ka raga, suksmanipun : Saluiring polah laksana kalih raos, marep ring timpal utawi anak lianan, patut dumun imbanganng ring raga becik miwah kaonipun.\nBuka ngalih bedigale, ngadu sebeng, suksmanipun : Mangda uning i raga nyidra semu kalih laksana timpal wiadin anak sane darma wiadin krinyi utawi egar wiadin sebet.\nBuka ngenjekin ikut cicinge, mabalik nyaplok, suksmanipun : Sakadi i bapa ngenken i pianak ngrereh napi-napi, raris i pianak mabalik ngenken bapanipune ngerereh punika.\nBuka ngetakang joane di batan umah, likad maideh, suksmanipun : Sakadi anake sane kapingsalah ngamargiang kapatutan ring nyama wiadin panyaman sane sampun terang ipun iwang.\nBuka nyilsil kadelene, liunan pakpak kuangan gelekang, suskmanipun : Agengan pakaryan ring pikolihipun.\nBuka nyitsit tiinge, amis kecerikan, suksmanipun : Yadin amunapi kapatutan anake sane alitan wiadin sane soran, yening sane agengan kalih kuasa jaga nyisipang, janten ipun pasang sisip.\nBuka padine misi nguntul, ane puyung nyeleg (sunggar), suksmanipun : Anake sane pradnyan (wikan) alep tur meneng-meneng, kewanten anake sane belog punggung tur sombong ngucekcak.\nBuka paete, nagih getok, suskmanipun : Sakadi anake sane belog tur nagih perintah kewanten mangda ipun makarya.\nKaposting olih bliyanbelog ring 11:26 AM\nmemeh... titiang uli pidan - pidan jeg malah sing sanget melajahin sekadi puniki, sane mangkin wawu ring manah jagi melajahin bahasa bali, mangde ten lek.. dados anak bali tan bise mebase bali... suksma bli wayan...\nsuksma mewali bli wayan... ^_^\nJuni 20, 2011 9:00 AM\nijin untuk titiang baca di radio\nradio semeton takdir 94.5fm desa gunungsari\nOktober 20, 2012 6:14 PM\nSambrama Wacana Pawiwahan\nNanoe Biroe - Wareg Ban Makenyem\nNyegara Gunung Ka Gua Lawah\nNanoe Biroe - Gumi Tanpa Matan Ai\nDi Ubud - I Hate You Windy\nPupulan Sesonggan Bagian 4


Sampik Ingtai | ngiring mabasa Bali\nPosted on April 9, 2012 by Adi Andre\nKacritayang wenten sengke pangkat Mayor, magenah ring Waciu negari, madue pianak mawasta Ingtai Nyonyah utawi Nyonyah Ingtai sane sampun truni utawi menek bajang. Nyonyah Ingtai memanah jagi masekolah ring Angciu Negari, raris nunas mapamit ring biang ajine. nenten pisan kaicen ring biang ajine, sakewanten Nyonyah Ingati pisereng pisan manahnyane jagi mlajahang raga, nenten prasida biang ajine ngandeg wiadin nglarang pangacep pianaknyane.\nRaris Nyonyah Ingtai memargi saha nyineb raga mabusana utawi mapayas sakadi anak lanang. Rauh ring tengahin margi raris mapanggih utawi macunduk sareng anak lanang sane mawasta I Babah Sampik saking Bociu Negari, ujut tatujone pateh ring Nyonyah Ingtai jagi masekolah ke Angciu Negari. Irika sareng kalih mapinta tangan utawi makenalan saha sami-sami nyihnayang raga tur sampun ngiket pasawitran tur masumpah ala ayu bareng mati.\nKacritayang sane mangkin sang kalih sampun rauh ring Angciu Negari raris nyujur genah sekolahe, gelisang ceritane mangkin, sang kalih sampun katerima dados sisya irika. I Babah Sampik lan Nyonyah Ingtai mangkin ngerereh dunungan. Sang kalih nyewa kamar wantah asiki. Ni Ingtai meweh pisan manahnyane santukan ipun mapedewekan istri utawi luh sirep sareng anak lanang makadi I Babah Sampik. I Nyonyah Ingtai makarya wiweka makarya uwar-uwar utawi sengketa, pasirepane kaembadin antuk sabuk utawi kabelatin sabuk mangde nenten keni saling kosod.\nGelisang cerita I Babah Sampik tinut pisan ring daging pasengketane. Daging pasengketane sapa sira ja sane ngalintangin ring sabuk punika pacang kakeninin danda marupa kertas, dawat, teken mangsi pinaka sarana sane kaanggen nyurat duk punika.\nRaris Ni Nyonyah sangaja nimpahin I Babah Sampik, punika mawinan ipun kakeninin danda olih I Babah Sampik, Ni Nyonyah Ingtai lascaria manah ipun naur danda ring I Babah Sampik.\nNenten kawilangan sampun suenyanne sang kalih masawitra, sirep sareng-sareng ngalila ulangun sareng-sareng, sinambi sami-sami nyinahang ipian, masekolah sareng-sareng sakadi anake masemeton.\nKasuen-suen Ni Nyonyah Ingtai nyinahang raga, wusan ipun nyineb raga, sane mangkin ipun ngangge pepayasan utawi busana anak istri. Irika raris I Babah Sampik engsek ring manah, pariselsel ring dewek nenten uning ring kasujatian Ni Nyonyah Ingtai.\nNgawit punika raris I Babah Sampik sayan rumaket pasawitrannyane tur ngawiwitin nresnain Ni Nyonyah Ingtai. Risedek sedeng kaulangunan muponing sarining sekar karasmen, durung waneh I Babah Sampik muponin salulut asih, raris rauh utusan Ni Nyonyah Ingtai sane mawasta I Congliwat mangda Ni Nyonyah mantuk ka Waciu Negari. Duk punika Ni Nyonyah durung nagingin tresna asih nyane I Babah Sampik.\nIrika raris I Babah Sampik kaliwat bendu ring utusanne Ni Nyonyah tur ngawangun iyeg banget pisan kantos ngawetuang siat. Mresidayang raris Ni Nyonyah munahang kasungkawan I Babah Sampik. Ni Nyonyah jaga mapamit rainane punika, sakewanten I Babah Sampik kaaptiang mangda rauh mamadik Ni Nyonyah ka Waciu Negari rainane malih dasa dina, kewanten Ni Nyonyah ping tiga maosang. Indike punika katampenin malih telung dasa dina olih I Babah Sampik.\nGelisang satua rauh reke I Babah Sampik malih tigang dasa dina ngrereh Ni Nyonyah Ingtai ka Waciu Negari. Nenten raris katerima olih Nyonyah Ingtai tur I Babah Sampik katundung santikan kabaos linyok ring semaya.\nBudal raris I Babah Sampik ka Bociu Kuta tur punika pinaka jalaran nyane ipun sinangkaon utawi sungkan kayun tur ngemasin padem utawi seda.\nSakewanten prasida taler I Babah Sampik sareng Ni Nyonyah Ingtai matemu saling tresnanin ring niskala. Duk Ni Nyonyah sampun mamargi sajeroning upacara pawiwahan sareng I Bandar Macun, ring tengahing margi tedun ajebos ring kuburan I Babah Sampik raris sembahyang ring ajeng kuburan I Babah Sampik. Raris belah kuburan punika ngranjing Ni Nyonyah malih atep kuburan punika. Wawu kuburan punika keni kabongkar olih kulinnyane I Macun, Ni Nyonyah sareng I Babah Sampik nenten kakeniang, sakewanten wenten praciri kupu-kupu kalih makeber nyujur suargan.\nAtman sang kalih rauh ring suargan malinggih ring meru tumpang selikur kaayahin olih watek widyadarine, rena manahnyane ring suargan.


Piteket - kamus bahasa bali\nSampunang pisan piwal ring sahananing piteket saking sang maraga guru.\nIn Balinese: Pinaka anak sane makarya ring sektor pariwisata, titiang wenten piteket sane patut kamargiang olih pamerintah Baline.\nIn Balinese: Piteket sane becik utawi kaon punika sane prasida kaanggen sasuluh mangdane i raga jenar ri kala manggihin orti.\nIn Balinese: Saking ajah-ajahane punika prasida anggen piteket utawi gegambelan.\nIn Balinese: Niki metetujon krama Bali mangda mrasida ngicening piteket sane becik lan update, seantukan krama Bali sane nuwenang niki.\nOther forms of "teket"


PANGELING-ELING 14 BAN - “Semeton puniki kaula druen - Bible Search\nPANGELING-ELING 13 PANGELING-ELING 15\nCara ngamargiang kaduhkitan sane nenten patut\n1“Semeton puniki kaula druen Ida Sang Hyang Widi Wasa, Widin semetone. Duaning punika yening semeton kaduhkitan malantaran wenten semeton sane seda, sampunang pisan semeton nues-nues ragan semetone wiadin ngundul rambut ring pabaan semetone, sakadi sane kamargiang antuk bangsa-bangsa sane lianan. 2Semeton dados druen Ida Sang Hyang Widi Wasa, Widin semetone. Ida sampun nyelik semeton saking pantaran sakancan bangsane sane urip ring mrecapada buat dados kaulan Idane.”\nIndik sato sane suci miwah sane leteh\n3“Sampunangja semeton ngajeng sato sane sampun kanikayang leteh antuk Ida Sang Hyang Widi Wasa. 4Sato-satone sane dados ajengang semeton, inggih punika: banteng, kambing miwah biri-biri, 5manjangan, biri-biri miwah kambing alasan, wiadin kidang, 6miwah sakancan satone sane kukunnyane masepak miwah ngilag. 7Nanging burone sane kukunnyane tan masepak, tur nenten ngilag, nenten dados ajeng semeton. Semeton tan dados ngajengang unta, kelinci, miwah marmut. Burone punika patut kabaos leteh, yadiastu ipun ngilag, nanging kukunipune nenten masepak. 8Sampunang semeton ngajengang bawi. Bawine patut kabaos leteh yadiastun kukunipune masepak, nanging ipun nenten ngilag. Sampunang pisan semeton ngajengang burone punika, wiadin ngusud bangkenipune.\n9Saananing ulam sane masisik wiadin makepes, punika dados ajengang semeton, 10nanging saananing sane urip ring toyane, sane nenten masisik miwah makepes, punika nenten dados ajengang. Ipun patut kawastanin leteh.\n11Sakancan paksine sane suci, punika dados ajengang semeton. 12-18Nanging wenten makudang-kudang soroh paksi sane nenten dados kajeng, minakadinipun: rajawali, celepuk, sikep, bulusan, kukugan, guak, paksi kasuari, cangak, kokokan, ngosngosan, meragai miwah lelawah.\n19Soroh balang sane makampid punika makasami leteh tur tan dados ajeng semeton. 20Soroh balang sane nenten leteh punika dados ajengang semeton.\n21Semeton nenten dados ngajengang saananing bangken sato, sane padem tan sangkaning katampah, nanging wong sunantara sane madunungan ring pantaran semetone, ipun dados nunas bangken satone punika wiadin semeton dados ngadol bangken satone punika ring wong sunantara sane lianan. Nanging semeton puniki druen Ida Sang Hyang Widi Wasa, Widin semetone, semeton dados kaulan Idane. Sampunang semeton nglablab panak biri-biri wiadin kambing antuk yeh nyonyon inanipune.”\nIndik aturan apahdasan\n22“Nyabran taun semeton patut nganehang apahdasan saking sakancan pamupon tegalan semetone. 23Sapanglanturipun rarisangja lunga ka satunggiling genah sane sampun kaselik antuk Ida Sang Hyang Widi Wasa, Widin semetone, buat ngaturang bakti ring Ida. Irika ring ayun Idane, rarisang ngajengang aturan apahdasan semetone, inggih punika apahdasan gandum, anggur miwah minyak saitun, makamiwah panak banteng lan biri-birin semetone sane pangawit. Laksanayangja paindikan punika mangdane semeton prasida mlajah setata ngluihang Ida Sang Hyang Widi Wasa, Widin semetone. 24Yening genah pangubaktine punika kalintang doh saking genah semetone, kantos semeton tan mrasidayang makta aturan apahdasan upon-upon semetone sane sampun kamertanin antuk Ida Sang Hyang Widi Wasa, rarisang margiang sapuniki: 25Adolja upon-upon semetone punika, rarisang baktaja jinahnyane ka genah pangubaktine punika. 26Raris jinahe punika tumbasang napija sane arsayang semeton minakadinipun, banteng, biri-biri, anggur wiadin bir, tumuli rarisang semeton miwah kulawargan semetone pada ngajengang tur maliang-liang irika ring ayun Ida Sang Hyang Widi Wasa, Widin semetone.\n27Sampunang lalianga suku Lewi sane ring kotan semetone, santukan suku Lewi punika nenten polih duman tanah sakadi semeton. 28Nyabran tigang taun ring pamuput taun sane kaping tiga, bakta tur punduhangja apahdasan pamupon tegalan semetone ring kotan semetone. 29Pangane puniki buat suku Lewi, santukan dane nenten polih duman tanah, miwah pabuat wong sunantara, pabuat anak-anak ubuh, miwah anak balu-balu sane wenten ring kotan semetone. Dane ipun sareng sami patut pada rauh tur molih sakancan kabuatannyane. Yening semeton ngamargiang indike puniki, Ida Sang Hyang Widi Wasa, Widin semetone jaga ngamertanin semeton ring saluiring pakaryan semetone.”


2 Samuel 5 (BALI)\n1Sasampun punika suku-suku bangsa Israele sami raris pada rauh tangkil ring Ida Sang Prabu Daud ring Hebron sarwi matur kadi asapuniki: “Titiang sareng sami puniki tunggal purusa ring iratu.\n2Sane riin, rikala Ida Sang Prabu Saul dados prabun iragane, iratu sane mimpin wong Israele ring payudan, tur Ida Sang Hyang Widi Wasa sampun majanji ring iratu, mungguing iratu sane jaga mimpin tur mrentah kaulan Idane.”\n3Kadi asapunika parapamimpin bangsa Israele makasami rauh nangkilin Ida Sang Prabu Daud ring Hebron. Ida tumuli ngwentenang prajanjian sane suci ring dane sareng sami. Sasampune punika ida raris kabiseka kadegang dados prabun bangsa Israele sami.\n4Rikala ida kadegang dados prabu punika, yusan idane tigang dasa warsa tur ida jumeneng nata petang dasa warsa suenipun.\n5Ida mrentah suku bangsa Yehuda ring Hebron pitu tengah warsa suenipun, tur ring Yerusalem ida mrentah suku Yehuda miwah wong Israele sami, tigang dasa tiga warsa suenipun.\n6Rikala sampun rauh masanipun, Ida Sang Prabu Daud miwah parakaulan idane tumuli medal mayuda ngebug kota Yerusaleme. Wong Yebuse sane magenah irika nyengguh mungguing Ida Sang Prabu Daud nenten jaga nyidayang ngaonang kotane punika, mawinan ipun pada mabaos asapuniki: “Jerone tusing lakar nyidaang masuk mai, malah-malah anak buta wiadin anak rumpuh lakar nambakin jerone kanti jerone tusing nyidayang masuk.”\n7(Nanging Ida Sang Prabu Daud nyidayang ngaonang benteng Sione punika, tur genahe punika ngraris kawastanin Kota Daud.)\n8Ring rahinane punika Ida Sang Prabu Daud ngandika asapuniki ring parakaulan idane: “Nyenke ane geting teken wong Yebuse ento patuh buka tiang? Jalan jani matiang jlema Yebuse ento! Kema macelep ngliwat di aungan yehe ento, tur matiang jlemane buta muah rumpuh ento.” (Punika awinanipun kabaos rauh mangkin: “Anake buta miwah rumpuh nenten dados ngranjing ka Perhyangan Agung Ida Sang Hyang Widi Wasa.”)\n9Sasampune ngaonang bentenge punika, Ida Sang Prabu Daud raris malinggih irika tumuli genahe punika kawastanin Kota Daud. Ida ngwangun kota ring saileh genahe punika, ngawitin saking tanahe sane sampun kadugdugang ring dangin bukite.\n10Ida Sang Prabu Daud sayan sue sayan kuat, santukan Ida Sang Hyang Widi Wasa, Widi Sane Maha Wisesa ngiangin ida.\n11Ida Sang Prabu Hiram, prabune ring Tirus ngutus utusan sudagar jaga tangkil ring Ida Sang Prabu Daud. Ida Sang Prabu Hiram taler ngaturin Ida Sang Prabu Daud kayu aras kasarengin antuk tukang-tukang kayu miwah tukang-tukang batu mangda ipun sami jaga ngwangun puri pabuat Ida Sang Prabu Daud.\n12Duaning punika Ida Sang Prabu Daud raris uning mungguing Ida Sang Hyang Widi Wasa sampun ngamanggehang ida dados prabun bangsa Israele tur sampun nadosang kaprabon idane gemuh landuh pabuat kaulane sami.\n13Sasampune magingsir saking Hebron ka Yerusalem, Ida Sang Prabu Daud malih ngambil selir miwah rabi, tur ida malih madue putra lanang miwah istri.\n14Putra-putran idane sane embas ring Yerusalem inggih punika Ida Samua, Sobab, Natan, Salomo,\n15Yibhar, Elisua, Nepeg, Yapia,\n16Elisama, Elyada miwah Elipelet.\n17Rikala wong Pilistine miragi mungguing Ida Sang Prabu Daud sampun dados prabun bangsa Israele, raris parawadua balannyane mangseh jaga ngejuk Ida Sang Prabu Daud. Riwau Ida Sang Prabu Daud mireng indike punika, ida tumuli tedun ka salah tunggil benteng pertahanane.\n18Wong Pilistine sampun rauh ring Lebak Repaime tur ngaug genahe punika.\n19Ida Sang Prabu Daud tumuli nunasang ring Ida Sang Hyang Widi Wasa asapuniki: “Punapike titiang kengin mayuda nglawan wong Pilistine punika? Punapike Palungguh IRatu jaga mapaica kamenangan ring titiang?” Pangandikan Ida Sang Hyang Widi Wasa ring ida: “Nah, kemaja maperang, Ulun lakar mapaica kamenangan teken kita!”\n20Duaning punika Ida Sang Prabu Daud raris lunga ka Baal-Perasim. Irika ida ngaonang wong Pilistine. Ida raris ngandika asapuniki: “Ida Sang Hyang Widi Wasa suba mamuuk musuh tiange buka blabare.” Punika awinannya genahe punika kawastanin Baal-Perasim.\n21Rikala wong Pilistine pada jerih kapilayu, ipun ngutang arca-arcan ipune, tur Ida Sang Prabu Daud miwah kaulan idane raris nuduk arca-arcane punika.\n22Sasampune punika, wong Pilistine malih mawali ka Lebak Repaime tur malih ngaug genahe punika.\n23Malih Ida Sang Prabu Daud nunasang ring Ida Sang Hyang Widi Wasa. Pasaur Idane asapuniki: “Eda ngebug uli dini, nanging majalanja ilehin ia kanti neked di durin iane, paek teken punyan besare ento.\n24Yening kita ningeh munyi buka anak mabaris di muncuk punyan kayu besare, ditu lautang kita ngebug imusuh, sawireh Ulun lakar majalan ngamaluin kita tur ngalahang wadua balan wong Pilistine ento.”\n25Ida Sang Prabu Daud ngamargiang sapatitah Ida Sang Hyang Widi Wasa, tur ngaonang wong Pilistine punika, kantos ipun jerih saking Geba rauh ka Geser.


PARARUDAN 40 BAN - Ida Sang Hyang Widi Wasa tumuli - Bible Search\nPARARUDAN 39 UPACARA 1\nKemah Linggih Ida Sang Hyang Widi Wasa kadegang tur kasuciang pabuat Ida Sang Hyang Widi Wasa\n1Ida Sang Hyang Widi Wasa tumuli ngandika ring Dane Musa sapuniki: 2“Jujukangja Kemah Linggih Ulune di tanggal pisan di sasih kapisane. 3Celepang Peti Prajanjiane ane misi Dasa Titah, laut pasang kordene di arepannyane. 4Celepang masih mejane tur pejang prabotne makejang di duur mejane ento. Celepang masih tongos lampune laut pasang lampune. 5Pejang pasepane di arepan Peti Prajanjiane, suba keto gantungang kordene di jelanan Kemahe. 6Pamorboran aturane patut pejang kita di arepan Kemah Sucine. 7Bak pabasehane pejang di pantaran Kemah Sucine klawan pamorboran aturane laut isininja yeh! 8Sasubane keto, pasang pagehan pakarangan Kemah Sucine, tur gantungang masih kordene ane sig gapuran Kemahe.\n9Sasubane keto, Kemah Sucine muah peprabotane makejang patut aturang kita teken Ulun malantaran ngetisin ia aji lengis upacara. Malantaran buka keto makejangne ento kasuciang pabuat Ulun. 10Suud keto, pamorboran aturane muah prabotne patut masih aturang kita teken Ulun, malantaran ngetisin ia baan lengis, apanga makejang pada kasuciang. 11Aketo masih, bak pabasehane muah tatakane patut aturang kita nganggon cara ane patuh buka ibusan.\n12Sasubane keto, Harun muah pianak-pianakne patut tunden kita teka ka jelanan Kemahe tur mresihin dewekne manut sopacaraning agama. 13Salukinja Harun panganggon pandita, sriokin ia baan lengis, matemahan baan carane ento kita nyuciang ia apang dadi pandita ane ngayahin Ulun. 14Sasubane keto ajak pianak-pianakne, tur salukin ia ajaka makejang baju kameja. 15Kita patut nyriokin ia ajaka makejang baan lengis, buka bapannyane, apanga ia prasida ngayahin Ulun dadi pandita. Malantaran upacarane ento, ia ajaka makejang dadi pandita salawas-lawasne.”\n16Dane Musa ngamargiang sapatitah Ida Sang Hyang Widi Wasa. 17Rikala tanggal siki, sasih kapisan ring taun sane kaping kalih sasampune bangsa Israel makaon saking Mesir, Kemah Sucine raris kadegang. 18Dane Musa ngenahang sendi-sendinnyane, nyujukang saka-sakannyane, tur ngakit sunduk-sunduknyane. 19Dane ngebatang raab Kemahe punika raris ngangkebin malih antuk raab sane tiosan ring duur raabe iwau. 20Wus punika, dane raris ngambil papan batune makakalih, tumuli karanjingang ring Peti Prajanjiane. Sanan-sanan Peti Prajanjiane kaugang ring gelang-gelang panegenannyane, raris tekepnyane kapasang. 21Peti Prajanjiane kagenahang ring jeroan Kemah Sucine, wus punika korden belat ring arepannyane tumuli kagantungang. Antuk cara punika Dane Musa nawengin Peti Prajanjiane punika.\n22Sasampune punika Dane Musa raris ngenahang mejane ring jeroan Kemah Sucine, ring sisi kaler ring jaban kordene, 23tur dane raris ngenahang roti sane katurang ring Ida Sang Hyang Widi Wasa ring duur mejane punika. 24Tumbun lampune punika kagenahang ring jeroning Kemah ring sisi kelodipun, marep-arepan ring meja punika. 25Irika lampu-lampu punika kanyitin ring ayun Ida Sang Hyang Widi Wasa. 26Pamorboran aturan sane kakardi antuk mas kagenahang ring arepan korden belate, 27tur Dane Musa raris nunjel menyan kastanggi irika. 28Dane Musa ngantungang korden ring lawang Kemah Sucine. 29Raris ring arepan lawang punika dane ngenahang pamorboran aturane. Ring pamorboran aturane punika genah anake ngaturang aturan sane maborbor miwah aturan gandum. 30Bak pawasuhane genahang dane ring pantaran Kemah klawan pamorboran aturane, raris kadagingin toya. 31Dane Musa, Dane Harun miwah oka-okan danene tumuli ngwasuhin tangan miwah cokor danene irika, 32nyabran dane ngranjing ka Kemah Sucine punika wiadin rikala jaga nganampekin pamorboran aturane. 33Ring saileh Kemah Suci miwah pamorboran aturane punika kapasang pagehan, tur gapurannyane kadagingin korden. Malantaran punika puput makasami pakaryannyane punika.\nMegane nglikub Kemah Linggih Ida Sang Hyang Widi Wasa\n34Sasampune puput makasami, megane raris tedun saha nglikub Kemah Sucine tur caya gumilang ngebekin Kemah Sucine punika, duaning Ida Sang Hyang Widi Wasa rauh irika. 35Duaning punika Dane Musa nenten mrasidayang ngranjing ring Kemahe punika. 36Yening megane punika matingtingan saking Kemah Sucine, bangsa Israele raris ngelus kemahnyane buat magingsir ka genahe sane tiosan. 37Yening megane punika tetep magenah ring duur Kemah Sucine, bangsane punika tetep jenek ring pakemahannyane. 38Sasuen bangsa Israele ngumbara, cihna rauh Ida Sang Hyang Widi Wasa kanten ring duur kemahe punika sajeroning rupa mega ring nuju rahina tur sajeroning rupa geni sane ngendih, rikalaning wengi.


Hagai 2 (BALI)\n1Ring tanggal slikur, sasih sane kaping pitu ring taun punika, Ida Sang Hyang Widi Wasa malih masabda malantaran Nabi Hagai.\n2Ida ngandikayang mangda Nabi Hagai mabaos ring Gubernur Serubabel, ring Pandita Agung Yosua miwah ring rakyate sami, kadi asapuniki:\n3“Adake di pantaran kitane ane enu inget kenken laad kaluihan Perhyangan Agunge? Jani kenkenke rasane tepukin kita? Rasane buka mirib tusing maji.\n4Nanging ane jani edaja kita nglemenah. Garapja gegaene ento, sawireh Ulun ngiangin kita.\n5Dugas kitane rarud uli Mesir, Ulun majanji mungguing Ulun lakar setata ngiangin kita. Ulun tetep enu ngiangin kita. Wireh keto edaja kita jejeh.\n6Tusingja buin makelo, Ulun lakar ngejerang langit muah gumine, daatane muah pasihe.\n7Ulun lakar nguugang bangsa-bangsane makejang, kasugihannyane lakar abana mai, tur Perhyangan Agunge lakar bek misi arta brana.\n8Sakancan perak muah mas ane ada di gumine ento duen Ulune.\n9Perhyangan Agunge ane anyar lakar luihan teken Perhyangan Agunge ane lawas, tur ditu Ulun lakar mapaica gemuh landuh muah kerta raharja teken kaulan Ulune.” Kadi asapunika sabdan Ida Sang Hyang Widi Wasa Sane Maha Kuasa.\n10Ring tanggal patlikur, sasih sane kaping sia, taun sane kaping kalih panyeneng Ida Sang Prabu Darius, Ida Sang Hyang Widi Wasa Sane Maha Kuasa, masabda malih ring Nabi Hagai.\n11Sapuniki sabdan Idane: “Takonangja teken parapanditane, pidabdab ane buka kene:\n12Yen pet ada anak nyemak daging ane suba kasuciang buat aturan atebih uli aturane ento, laut abana sig keliman jubahne, lantas jubahne ento ngosod roti, dedaaran ane lebeng, anggur, lengis saitun, wiadin soroh dedaaran ane lenan, apake dedaarane ento masih dadi suci?” Rikala indike punika katakenang, parapanditane raris masaur sapuniki: “Nenten suci.”\n13Irika Nabi Hagai raris mataken, sapuniki: “Yen pet wenten anak leteh santukan ipun sampun ngusud sawa, raris ipun ngusud salah tunggil ajeng-ajengane punika, punapike indike ngawinang ajeng-ajengane punika taler dados leteh?” Parapandita punika masaur sapuniki: “Inggih.”\n14Irika Nabi Hagai raris ngandika sapuniki: “Ida Sang Hyang Widi Wasa ngandika mungguing kadi asapunika taler paindikan sane katepekang ring rakyate ring bangsane puniki miwah ring sakancan pamuponnyane. Duaning saananing sane aturang ipun ring genah pamorboran punika makasami leteh.”\n15Ida Sang Hyang Widi Wasa masabda, kadi asapuniki: “Tusingke kita nyidayang ngrasayang apa ane puponin kita? Satonden kita ngawitin buin ngwangun Perhyangan Agunge,\n16kita majalan nelokin dugdugan gandume tur ngajap-ajap maan gandum satak kilogram, nanging ditu ada tuah satus kilogram. Kita majalan lakar meres anggur, tur makeneh maan anggur satus liter, nanging kita maan tuah petang dasa liter.\n17Ulun ngutus angin ane panes muah ujan es buat ngusakang sakancan ane lakar pupuang kita, nanging kita tusing nyak kapok.\n18Ane jani, tanggal patlikur, bulan ane kaping sia, dina pamragat pamasangan dasar Perhyangan Agunge. Ngawit uli jani, pedasinja apa ane lakar puponin kita.\n19Yadiastun tusing enu ada gandum muah punyan anggur, punyan aa, punyan delima muah punyan saitune tonden mabuah, nanging ngawit uli jani Ulun lakar ngamertanin kita.”\n20Ring rahinane punika ugi, ring tanggal patlikur ring sasihe punika, Ida Sang Hyang Widi Wasa malih mapaica pawuwus ring Nabi Hagai,\n21mangda karauhang ring Dane Serubabel, gubernur ring Yehuda, kadi asapuniki: “Ulun lakar ngejerang langite muah gumine,\n22tur lakar nguugang sakancan kaprabone muah nyirnayang kakuasannyane. Ulun lakar madingang kreta-kreta muah kusirnyane. Jaranne lakar pada mati muah ane negakin lakar saling matiang ngajak timpalne.\n23Didinane ento Ulun lakar ngangkat kita Serubabel, parekan Ulune, tur Ulun lakar ngamanggehang kita buat mrentah sajeroning parab Ulune. Tuah kita ane selik Ulun.” Kadi asapunika sabdan Ida Sang Hyang Widi Wasa Sane Maha Kuasa.


Contoh Pidato Bahasa Bali - Belajar Bahasa, Aksara dan Sastra Bali\nBeranda / Informasi Menarik / Pidarta Bahasa Bali / Pidato Bahasa Bali\nBagi para siswa yang ingin mencari artikel tentang pidato ini sudah saya siapkan sebuah contoh pidato yang mungkin dapat membantu yang sedang kesusahan mencari artikel di google, Silakan anda copas.\nBapak Kepala Sekolah sane baktinin tiang\nBapak-Bapak taler Ibu-Ibu Guru sane wangiang titiang\nBapak Ibu KTU miwah Staf sane kusumayang titiang\nMiwah Para Sameton Sisiane sami sane tresnasihin titiang\nAngayubagia uningayang titiang majeng ring Ida Sang Hyang Widhi Wasa, santukan wantah sangkaning asung kertha wara nugrahan Ida mawinan titiang prasida kacunduk ring ida dane sareng sami sakadi mangkin. Ring galahe sane becik puniki, titiang jagi nyeledihin Kelas III-ne matur samatra nganinin indik "Rahina Wanti Warsa utawi Hari Ulang Tahun" sekolahan druwene.\nBapak Kepala miwah Ida Dane sinamian sane wangiang titiang\nRi tepengan panegara druene keni krisis moneter kadi mangkin, janten pisan para sisiane sane ngranjing iriki patut sareng sami rumasa siaga utawo prihatin, santukan para lelingsir druene wenten ring kawentenan sane dahat meweh. Maka sami ngarasayang mungguing kadi rug jagate mangkin. Napimalih sasampun bom ring Kuta, kasambungin raris antuk Perang Teluke sane janten mawinan krisis monetere tan papagatan. Punika sane mawinan kadi sayan bingung rakyate sami.\nRing rahina wanti warsa utawi ulang tahune puniki, titiang ngiring para sameton sisiane sami sareng mikayunin mungguing iraga nenten dados ayem, nenten dados males-males, nenten dados manja, tur nenten dados maebuh-ebuhan utawi poya-poya. Patut rajin nyarengin i rerama magarapan, rajin malajah mangda wenten anggen bekel nglanturang uripe ka pungkur wekas. Pupuh Ginantine maosang,\n"Kawruhne luir senjata,\nNe dadi prabotang sai,\nKaanggen ngaruruh merta,\nSaenun ceninge urip."\nPamekas iraga patut eling ring swadarmaning sisia, patut seleg malajah manut sloka "Taki-takining sewaka guna widya" utawi "Masa muda masa belajar". Yening sampun sareng sami jemet malajah janten generasi druene pacang sayan mautma sane pacang nyanggra wewangunan panegarane wekasan.\nBapak Kepala Sekolah, Bapak/Ibu Guru miwah Sameton sami sane baktinin titiang\nTitiang nunas ring para gurune makasami mangda ring kawentenan panegara druene sampun rusak kadi mangkin, nenten surud-surud micayang pangweruhan sane mautama saha sareng mapaica pendidikan budi pekerti ring titiang sareng sami mangda ka benjang pungkur para sisiane dados manusa pawangunan sane sadudharma utawi bermoral suci miwah berbudi pekerti luhur maka tulang punggung pawangunan wangsa miwah panegara. Titiang sareng sisiane sami matur suksma mantuk ring kalanggengan kayun Bapak/Ibu Guru sane yukti-yukti pinaka Pahlawan Tanpa Tanda Jasa. Dumogi Ida Sang Hyang Widhi Wasa sahasa ngawales kapitresnan Bapak/Ibu mawinan sayan ngamecikang kawibawan sekolah druene ring parajanane sami. Raris majeng ring para sisiane sami titiang nunas mangda susrusa bhakti ngastawa Hyang Widhi saha misadia nglaksanayang saluir tata tertib sekolahane mangda prasida mangguh kadigjayan.\nInggih, Bapak Kepala Sekolah miwah Bapak/Ibu Guru taler Sameton sisiane sami\nKadi asapunika titiang prasida maatur-atur ring galahe sane becik puniki, dumogi wenten pikenohnyane. Manawi akeh kaiwangan atur titiang, lugrayang titiang nglungsur gung rena pangampura.\nSekian dulu artikel contoh pidato bahas bali, silakan anda baca artikel yang lainnya di blog ini gratiis\nPosting Komentar untuk "Contoh Pidato Bahasa Bali"


PARARUDAN 2 BAN - Daweg punika wenten anak lanang suku - Bible Search\nPARARUDAN 1 PARARUDAN 3\nIndik embas Dane Musa\n1Daweg punika wenten anak lanang suku Lewi ngambil anak istri taler saking suku Lewi. 2Anake istri punika tumuli ngembasang putra lanang. Rikala nyingak putrane kalangkung bagus, rare punika raris kengkebang kantos tigang sasih suenipun. 3Rikala dane tan mrasidayang malih ngengkebang langkungan ring amunika, irika dane raris ngambil peti penyalin tur sisinnyane kalapisin antuk gala-gala. Rarene tumuli kagenahang ring tengah petine, tur petine punika kagenahang ring selagan glagahe ring tepin Tukad Nile. 4Rakan sang rare sane istri ninjo saking doh, misadia uning sapunapi jaga panados arin danene.\n5Daweg punika tumuli rauh putrin sang prabu praya masiram ring Tukad Nile, tur parapanyeroane malali-lali ring tepin tukade. Irika sang putri nyingak peti ring selagan glagahe. Ida tumuli ngandikayang panyeroane ngambil peti punika. 6Daweg petine kabukak, kacingak wenten rare lanang. Sang rare tumuli nangis, ngawinang sang putri rumasa sih kapiolasan. Ida raris ngandika sapuniki: “Pedas ene pianak anak Ibrani.”\n7Irika rakan sang rare matur ring sang putri, asapuniki aturnyane: “Yening iratu ledang, titiang jaga ngrerehang tukang empu Ibrani, mangda ipun manyonyoin rarene punika.”\n8Pangandikan sang putri ring dane: “Nah kemaja alihang.” Irika dane tumuli ngajak ibun sang rare. 9Sang putri ngandika ring anake istri punika sapuniki: “Piaraja rarene ene pabuat gelah. Buin pidan meme lakar upahin tiang.” Ibu punika tumuli ngambil rarene punika raris kapasusuin. 10Sasampune rare punika duur, raris katurang ka ajeng sang putri tumuli kaperas kadadosang putra. Ida tumuli mapakayun sapuniki: “Sawireh rarene ene tingtingang tiang uli di yehe, ia lakar adanin tiang Musa.”\nDane Musa malaib ka Midian\n11Risedek rahina anu, ritatkala Dane Musa sampun duur, dane medal saking purian praya ninjoin semeton-semeton danene inggih punika bangsa Ibrani sane kapaksa makarya kalintang abot. Irika dane nyingakin anak Mesir ngamademang anak Ibrani, sinalih tunggiling semeton danene. 12Dane raris macingakan milehan. Rikala wikan mungguing tan wenten jadma angan adiri, dane raris ngamademang wong Mesire punika tur sawannyane katanem ring biase. 13Benjangne dane malih medal raris kapanggih anak Ibrani kekalih sedek masiat. Irika dane mabaos ring sane iwang, sapuniki: “Napi awinane ragane nglempag semeton ragane?”\n14Nanging anake punika masaur sapuniki: “Sira sane ngadegang jerone dados pamimpin miwah hakim ring pantaran tiange? Punapike ragane taler mapakayun ngamademang tiang, sakadi ragane ngamademang wong Mesire punika?” Dane Musa tumuli kagiat tur mabaos ring kayun: “Beh yen keto pedas suba liu anake pada nawang.” 15-16Rikalaning sang prabu mireng paindikane punika, ida tumuli ngrereh jalaran buat nyedayang Dane Musa. Nanging Dane Musa sampun saking singid malaib saking ajeng ida sang prabu tumuli lunga ka jagat Midian.\nRing Midian wenten pandita mapesengan Yitro sane madue oka istri-istri pepitu. Okan Dane Yitro lunga ka semere buat nimba toya pabuat biri-biri miwah kambing ajin danene. Duk punika Dane Musa sedekan malinggih ring sisin semere. 17Nanging pangangon-pangangone sane tiosan taler rauh mrika, tur nundung anake istri-istri punika. Irika Dane Musa tumuli matangi tur nulungin anake istri-istri iwau buat ngwehin nginum kambing miwah biri-birinnyane. 18Rikala sang putri sami pada mantuk, tur kapanggih ring ajin danene, irika ajin danene mataken sapuniki: “Apa awanane dadi cening tumben selidan suba pada teka?”\n19Atur dane sareng sami: “Wenten anak Mesir sane nulungin titiang arepa ring parapangangone tiosan, samaliha anake punika sane nimbayang titiang toya akeh pisan buat kambing miwah biri-birin titiange.”\n20Irika dane mataken ring okane sapuniki: “Dija jani anake ento? Apa kranane anake ento tusing singgahang cening? Kema alih ia tur ajak ia bareng madaar dini!”\n21Dane Musa raris kairing jenek irika. Dane tumuli kaperabiang ring Sipora, okan sang pandita. 22Sang putri tumuli ngembasang putra lanang, tur anake alit punika kaparabin Gersom, santukan dane mabaos ring kayun asapuniki: “Tiang ngempi di gumin anake.”\n23Kasuen-suen, newata sang prabu ring Mesir. Nanging jadma Israele kantun masesambatan nunas ica ulihan tetegenan ipune dados panjak kalintang abot. Pinunasnyane rauh ring ayun Ida Sang Hyang Widi Wasa. 24Ida Sang Hyang Widi Wasa mireng sesambatan ipune, tur Ida eling ring janjin Idane ring Dane Abraham, Ishak miwah Yakub. 25Ida nyingak sangsaran jadma Israele dados panjak, tur makayunin indike punika.


» Orti BaliSenin, 04 Juli 2010 | BPPemerintah Provinsi Bali Ngrencana Ngwangun Jalan LayangNabdabin kemacetan lalu lintas ring Bali utaman� jalur lalu lintas ring By Pass Ngurah Rai tujuan Tuban ring wewidangan Patung D�wa Ruci pemerintah provinsi Bali mapikayun pacang ngwangun jalan layang. Paindikan punika kabligbagang ring acara Isin Gumi Radio Singaraja FM 92,0 MHz rahina Sukra 2 Juli 2010.\nKomang Budi, Banjar\nPinaka masyarakat titiang wantah cumpu k�manten antuk rencana punika. K�mahon tunas tiang ring pihak san� uning ring indik punika yakti-yakti mikayunin secara mateng utawi nglaksanayang pengkajian, sumangd�n� kapungkur n�nten ngawinang makudang wicara risampun� puput jalan layang punika. Yanto, Temukus Bul�l�ng\nTiang cumpu pisan antuk rencana punika, k�mahon mangda kasarengin panincapan kualitas paayah-ayahan transportasi umum sumangd�n� masyarakat prasida memilih ngangg�n transportasi umum kabanding kendaraan pribadi, dadosn� sida ngirangin kemacetan.\nManut titiang tan cumpu antuk rencana punika santukan jalan layang puniki sinah pacang ngaw� cemer pura-pura utawi genah-genah suci ring Bali. Sapunika taler ri kala umat Hindu pacang nglaksanayang melasti munut pratima ka segara. Sira malih pacang nyaga kesucian pura punika y�n tan i raga pinaka krama Bali magama Hindu. Becikan prab�a punika angg�n ngaw� kasukertan masyarakat Bali san� kantun ak�h idup tuara.\nBu Nyoman Suberata, Berombong\nTiang setuju antuk rencana ngaryanin jalan layang, krana sampun dados tuntutan transportasi antuk nabdabin kemacetan umumn� ring Bali. K�mahon mangda kaadungang sareng kaw�ntenan palemahan ring Bali. Santukan budaya masyarakat Bali nganutin kons�p Tri Hita Karana pinaka. Putra Perkasa, Tangguwisia\nManut panamp�n titiang kawangunnyan� jalan layang ring wewidangan simpang siur lan wewidangan D�wa Ruci wantah becik pisan. Tiang cumpu pisan k�mahon pemerintah mangda yakti-yakti mengkaji santukan puniki paindikan prab�a lan sampunang nyemerin genah-genah suci.\nAgung, Jl.G.Rinjani Singaraja\nTitiang tan setuju antuk rencana punika, becikn� nabdabin kemacetan utaman� ring D�npasar antuk ngirangin utawi ngwatesin kendaraaan san� masuk ka Bali. Tunas titiang ring para pakar utawi san� wikan ring widang punika mangda nyobyahang dumun majeng ring masyarakat, tokoh adat, lan agama para panglingsir ring Bali. (ama)


Mazmur 5 (BALI)\n<< Mazmur 5 >>\n1Duh Ratu Sang Hyang Widi Wasa, pirengja atur titiange, tur pirengangja sesambatan titiange.\n2Duh Ratu, Widi miwah ratun titiange, pirengja pinunas ican titiange, buat nunas pitulungan. Duh Ratu Sang Hyang Widi Wasa, titiang ngastawa ring ayun Palungguh IRatu.\n3Palungguh IRatu mireng atur titiange rikalaning semeng. Rikala endag suryane titiang ngunggahang pangastawan titiange, tur titiang nyantosang pawuwus Palungguh IRatu.\n4Palungguh IRatu boyaja Widi sane seneng ring laksana sane tan patut. Palungguh IRatu nenten nglugrain wenten kadursilan ring ayun Palungguh IRatu.\n5Palungguh IRatu nenten ledang ring paliat jadmane sane sumbung. Palungguh IRatu bendu ring sakancan jadmane sane jaat.\n6Palungguh IRatu nyirnayang sakancan jadmane sane bobab, tur mrastayang jadmane sane angkara miwah pekel.\n7Nanging malantaran sih pasuecan Palungguh IRatu sane kalintang ageng, titiang kalugra ngranjing ring Perhyangan Palungguh IRatune. Titiang kalugra mabakti ring Perhyangan Agung Palungguh IRatu sane suci, tur saking subakti sumungkem ring ayun Palungguh IRatu.\n8Duh Ratu Sang Hyang Widi Wasa, akeh pisan titiang maderbe meseh. Tuntunja titiang nglaksanayang pakarsan Palungguh IRatu. Dadosangja mangda gantar antuk titiang nuut margin Palungguh IRatune.\n9Baos meseh titiange nenten wenten sane nyandang gega. Ipun wantah mamanah ngrusak kewanten. Baosipune wiakti lengut tur manis, nanging bek madaging pangindrajala sane ngawinang padem.\n10Duh Ratu Sang Hyang Widi Wasa, sisipangja ipun. Dumadak rerincikanipune punika ngawinang ipun uug. Entungangja ipun saking ayun Palungguh IRatu, riantuk dosanipune pamantuka ring ayun Palungguh IRatu.\n11Nanging sakancan jadmane sane muponin rahayu ring ayun Palungguh IRatu, sami jaga liang. Ipun setata pacang makidung riantuk liangipune. Sayubinja jadmane sane astiti bakti ring ayun Palungguh IRatu. Santukan malantaran Palungguh IRatu ipun pada molih bagia.\n12Duh Ratu Sang Hyang Widi Wasa, Palungguh IRatu ngamertanin jadmane sane satinut ring Palungguh IRatu. Sih pasuecan Palungguh IRatu nyayubin ipun waluya sakadi tamenge.